title: Barbaari

text: Barbaari (, muukalainen) on sivistymätöntä tai raakalaismaista ihmistä kuvaava sana. Sana on peräisin antiikin Kreikasta ja tarkoitti alkuperäiseltä merkitykseltään henkilöä, joka ei puhu kreikkaa. Sana oli todennäköisesti onomatopoeettinen kuvaten ulkomaalaisten käsittämätöntä pälätystä ”bar, bar”. Myöhemmin roomalaiset lainasivat sanan tarkoittamaan henkilöä, joka ei puhunut kreikkaa tai latinaa. Nykyisin sana tarkoittaa sivistymätöntä, raakaa, julmaa, karkeaa tai törkeästi käyttäytyvää henkilöä.


title: Barbaari

text: Fantasiakirjallisuudessa barbaarit ovat eräs useasti nähty hahmojen arkkityyppi. Monissa teoksissa barbaarit ovat esimerkiksi isoja, lihaksikkaita, usein vaaleatukkaisia villi-ihmisiä. Yksi monista barbaarihahmoista on Robert E. Howardin Conan kimmerialainen. Barbaari on myös hahmoluokka monissa roolipeleissä.


title: Hakkuukone

text: Hakkuukone eli harvesteri on metsätraktori, joka tekee kaikki hakkuun työvaiheet kaadosta pinoamiseen. Puhekielessä hakkuukoneesta käytetään myös nimitystä moto (monitoimikone).


title: Hakkuukone

text: Tyypillisiä harvesterin pääosia ovat hakkuulaite, nosturi, hytti sekä etu- ja takarunko. Harvesteripäätä kannatteleva nosturi ja hytti sijaitsevat eturungolla, kun taas moottori sekä pääosa hydrauliikasta on sijoitettu takarungolle. Yleensä harvesteri on runko-ohjattu (runko taittuu akselien välistä). Pintapainetta ja likkumiskykyä maastossa parantaa telojen käyttö. Erikoisrakenteisilla ja -leveillä teloilla voidaan työskennellä turvemailla sulan maan aikaan. Harvesteripään tehtävänä on puun kaato, karsinta, katkonta ja mittaus. Puun kaadon aikana harvesteripäässä olevista suuttimista suihkutetaan väriainetta merkintää ja ureaa kannon lahon leviämistä vastaan. Harvesteripäässä on ketjusaha, jolla puut katkaistaan.


title: Hakkuukone

text: Hakkuukone prosessoi ja tuottaa jatkuvasti uutta tietoa tuotannon määrästä, kuljettajan työstä, koneesta sekä leimikosta.


title: Hakkuukone

text: Nykyiseen John Deere Forestry Oy:öön kuuluva, aiemmin nimellä Plustech Oy toiminut tutkimus- ja kehitysyksikkö kehitti 1990-luvulla kaksi kävelevän metsäkoneen prototyyppiä. Deere & Company’n näyttelypaviljonkiin siirretty kävelevä metsäkone on ensimmäinen hakkuupäällä varustettu kävelevä harvesteri ja valmistunut vuonna 1994. Testien aikana sille kertyi noin 2000 työtuntia.John Deere -yhtymä on lahjoittanut vuonna 1999 valmistetun kävelevän Plusjack-metsäkoneen Suomen Metsämuseo Lustolle.


title: Hakkuukone

text: Metsureiden tarve on merkittävästi vähentynyt hakkuukoneiden yleistymisen myötä.


title: Turkistarhaus

text: Turkistarhaus on elinkeino, joka perustuu eläinten kasvattamiseen, jotta niistä saataisiin turkiksia. Turkistarhoilla kasvatetaan muun muassa minkkejä, sinikettuja, hopeakettuja, supikoiria ja hillereitä.


title: Turkistarhaus

text: Turkistarhaus aloitettiin Yhdysvalloissa 1860-luvulla. Nykyaikaisen turkistarhauksen katsotaan kuitenkin alkaneen 1890-luvulla Kanadassa Prinssi Edwardin saarella. Nykyiset tarhattavat hopeaketut polveutuvat saaren kahdesta hopeakettukannasta.


title: Turkistarhaus

text: Pohjoismaissa turkistarhaus yleistyi 1910-luvulla, Suomessa 1950-luvulla ja voimaperäisesti 1960-luvulla.


title: Turkistarhaus

text: Vuonna 2008 koko Euroopan unionin alueella oli enää yhteensä noin 6 500 turkistarhaa, joista Suomessa sijaitsi noin 1 500 kappaletta. Näistä noin tuhat toimi maatilojen yhteydessä.


title: Turkistarhaus

text: Maailmanlaajuisen turkistuotannon arvoksi on arvioitu noin kaksi miljardia euroa. Tarhatuista eläimistä minkki on kauan ollut taloudellisesti tärkein, esimerkiksi vuonna 2007 maailmassa tuotettiin MTT:n mukaan 44 miljoonaa minkinnahkaa, joista 17 miljoonaa tuli Pohjoismaista. Johtava minkkimaa on Tanska. Pohjoismainen ketunnahkojen tuotanto oli samana vuonna 2,5 miljoonaa, josta sinikettuja oli 1,7 miljoonaa.


title: Turkistarhaus

text: Kiina haastoi 2000-luvun alussa Euroopan turkistuottajana ja ryhtyi voimakkaasti kasvattamaan tuotantoaan. Seurasi seitsemän vuotta ylituotantoa, jolloin kannattavuus oli huono. Enimmillään Kiina tuotti kahdeksan miljoonaa ketunnahkaa, mutta vuosikymmenen loppuun mennessä vuosituotanto romahti laatukilpailun vuoksi kahteen miljoonaan, joka oli myös Suomen tuotanto vuonna 2009.


title: Turkistarhaus

text: Euroopan komissio asetti 1990-luvun lopussa tieteellisen komitean tutkimaan turkiseläinten hyvinvointia tarhoilla. Komitean raportissa vuodelta 2001 todetaan muun muassa, että ”häkki huonontaa minkin hyvinvointia, koska se ei tarjoa riittävästi virikkeitä tärkeiden tarpeiden tyydyttämiseksi”. Näihin tarpeisiin kuuluvat väljä ja virikkeellinen elinympäristö sekä mahdollisuus kiipeillä, uida ja välttää kontaktia muiden minkkien kanssa.


title: Turkistarhaus

text: Pienet virikkeettömät häkit aiheuttavat eläimissä käyttäytymishäiriöitä, kuten stereotyyppistä käyttäytymistä, apatiaa, hermostuneisuutta ja kannibalismia.


title: Turkistarhaus

text: Norjan maatalousministeriön eettinen neuvosto on todennut, että eläinten hyvinvoinnin näkökulmasta nykymuotoista turkiskasvatusta ei voi hyväksyä.


title: Turkistarhaus

text: Turkistilat ovat ravinteiden kierrättäjiä – aiemmin käytäntönä oli jopa nyljettyjen minkinraatojen käyttäminen rehuna minkkitarhoilla. Minkkien prionitaudin eli sienimäisen aivorappeutumasairauden (Transmissible mink encephalopathy, TME) epidemiat 1960-luvulla muun muassa Suomessa ja Yhdysvalloissa pakottivat luopumaan käytännöstä. Nykyään rehussa käytetään raaka-aineena muun muassa teurastuksen sivutuotteita ja kalojen perkausjätettä.


title: Turkistarhaus

text: Itämerestä nousee turkiseläinten rehuna käytetyn silakan mukana merkittävissä määrin fosforia. Tämä estää meren rehevöitymistä, sillä fosfori on ns. minimiravinne, joka käynnistää veteen päästessään rehevöitymisen ja on siten haitallista vesistöille. Tästä syystä fosforin poistaminen vesistöstä on tärkeää.


title: Turkistarhaus

text:
Turkistuotannon yhteenlasketut typpipäästöt ovat Suomessa 430 tonnia vuodessa ja fosforipäästöt 45 tonnia vuodessa. Paitsi pintavesiin eli jokiin ja järviin, turkistarhojen aiheuttama kuormitus kohdistuu myös pohjavesiin. Kuormituksessa on selviä eroja eri tarhojen välillä. Typpi- ja fosforipäästöjen suuruuteen vaikuttavat paitsi tarhan eläinmäärä, myös muun muassa lähimaaston korkeuserot, maaperän läpäisykyky ja se, kuinka usein tarhaaja siivoaa lannan pois häkkien alta. Tarhauksen aiheuttamia ympäristöhaittoja pyritään vähentämään muun muassa siirtämällä tarhoja pois pohjavesialueilta rakentamalla uusia tarhausalueita. Turkiseläinten lanta on tehokas lannoite, jota käytetään maataloudessa ja siten vapautuva typpi ja fosfori hyödynnetään.
Häkkien alle kertyvästä lannasta ja virtsasta vapautuu paitsi typpeä ja fosforia, myös ammoniakkia. Ammoniakki kohoaa ilmaan ja leviää tarhan lähiympäristöön, jossa sen on todettu aiheuttavan puustovaurioita.


title: Turkistarhaus

text: Suomessa istutuksista ja tarhoilta luontoon karanneista sekä vapautetuista eläimistä on kehittynyt villiminkkikanta, mitä pidetään osasyynä siihen, että Suomen eläimistöön perinteisesti kuulunut vesikko on kadonnut.


title: Turkistarhaus

text: Suomessa turkiselinkeino on 2010-luvulta asti ollut aktiivisesti mukana bio- ja kiertotalouden tutkimuksessa ja hyödyntämisessä. Tutkimuksia aurinkoenergian hyödyntämisestä sekä eläinten lannan hyödyntämisestä biokaasun sekä rasvan hyödyntämisestä biodieselin tuotannossa tehdään jatkuvasti. Alla näistä lisää osa-alueittain. Näitä asioita tutkitaan myös muualla maailmassa.


title: Turkistarhaus

text: Tarhoilla aurinkoenergian hyödyntäminen on merkittävä mahdollisuus, koska tiloilla on paljon kattopinta-alaa.


title: Turkistarhaus

text: Tarhojen kattopinta-alojen potentiaalia aurinkosähkön tuottamiseen sekä siirtohinnoittelun ja sähkön verkkoon myynnin vaikutusta kannattavuuteen on tutkittu 2018 Lappeenrannan teknillisessä yliopistossa tehtävässä opinnäytetyössä. Opinnäytetyön tuloksena syntyy työkalu, jonka avulla voi arvioida aurinkosähkön potentiaalia oman tilan kulutusprofiilissa päivittämällä järjestelmään vaikkapa tiedot tilalla käytettävistä sähköajoneuvoista ja niiden käyttö- ja latausajoista sekä siitä, halutaanko tilalla käyttää viilennystä.


title: Turkistarhaus

text: Bio- ja kiertotalouden mahdollisuudet ravinteiden kierrätyksestä energiaomavaraisuuteen kiinnostavat turkisalaa ja tiloja.


title: Turkistarhaus

text: Turkisalan tutkimushankkeet kartoittavat uudenlaisia malleja ravinteiden ja energian kierrätyksen kaupalliseen hyödyntämiseen. Vuoden 2016 lopussa päättyneellä RAKET-hankkeella osoitettiin, että kuivamädätyksellä voidaan tuottaa tehokkaasti biokaasua.


title: Turkistarhaus

text: Turkisteho-hankkeen (2016-2019) tavoitteena on puolestaan löytää tehokkaita ketjuja ravinnerikkaan turkislannan käsittelyyn. Bioarvolantahanke siirtää turkislannan kiertotalouden piiriin, kun biohiilen ominaisuuksia hyödyntämällä etsitään uusia ratkaisuja lannan arvon kohottamiseen ja päästöjen vähentämiseen.


title: Turkistarhaus

text: Tilojen eläinrasva hyödynnetään rikittömän biodieselin tuotantoon, jolla mm. turkistilan ruokintatrukki kulkee puhtaasti. Biodieselin määrä on vielä pieni, mutta kasvaa koko ajan.


title: Turkistarhaus

text: Osassa Euroopan maita tarhaus on nykyään kielletty. Turkistarhaus on kielletty lailla Iso-Britanniassa (2002), Itävallassa (2004) ja Kroatiassa (2007, kymmenen vuoden siirtymäajalla). Alankomaat lopettaa turkistarhauksen vuoteen 2024 mennessä joulukuussa 2012 tehdyllä päätöksellä. Kettujen ja chinchillojen tarhauskielto astui voimaan Alankomaissa vuonna 2008.


title: Turkistarhaus

text: EU-maissa on kissojen ja koirien turkisten myynti, markkinointi, maahantuonti ja maastavienti kielletty tammikuusta 2009 alkaen toiminnan epäeettisyyden vuoksi.


title: Turkistarhaus

text: Vuonna 2001 Ruotsissa kettujen tarhaus tehtiin lailla käytännössä mahdottomaksi. Syksyllä 2006 tuli Saksassa voimaan päätös, jonka mukaan maassa vaaditaan muun muassa ketuille maapohja ja minkeille uima-allas sekä huomattavasti aiempaa runsaammin tilaa 5–10 vuoden siirtymäajalla. Sveitsissä maan eläinsuojelulaki käytännössä estää turkistarhauksen. Tarhausta on rajoitettu tai tehty käytännössä taloudellisesti kannattamattomaksi tiukalla eläinsuojelulainsäädännöllä myös Italiassa, Tanskassa ja Uudessa-Seelannissa.


title: Turkistarhaus

text: Kiinassa turkiseläinten pitoa tai kohtelua ei säädellä minkäänlaisella lainsäädännöllä. Rajoitusten puute on johtanut paikoin eläinten julmaan kohteluun ja käsittelyyn. Kiinan ensimmäinen eläinsuojelulaki on kuitenkin valmisteilla.


title: Turkistarhaus

text: Vuodesta 1985 lähtien turkistarhausta on Suomessa säädelty maa- ja metsätalousministeriön asettamin eläinsuojelusäännöksin. Uudet turkiseläinten häkkikokovaatimukset astuivat voimaan vuoden 2011 alusta.


title: Turkistarhaus

text: Suomessa turkistarhaus on voimakkaasti keskittynyt ruotsinkieliselle Pohjanmaalle, jossa tuotetaan noin 90 % nahoista.


title: Turkistarhaus

text: Vuodesta 1995 lähtien tilojen määrä Suomessa on laskenut noin 50 tarhan vuosivauhtia. Laskun ennustetaan jatkuvan, sillä alan yrittäjät ovat keskimäärin iäkkäitä, ja tiloille on vaikea löytää jatkajia. Suomessa oli Maa- ja elintarviketalouden tutkimuskeskuksen (MTT) selvityksen mukaan 1980-luvun puolivälissä 5 500 turkistarhaa ja vuoden 2014 lopulla turkistarhojen lukumäärä oli enää 965. Suomalaiset turkistarhaajat kasvattivat vielä 1980-luvulla 60 % maailman ketunnahoista ja 20 % minkinnahoista, mutta vuonna 2006 Suomi tuotti enää 20 % maailman ketunnahoista ja 5 % minkinnahoista.


title: Turkistarhaus

text: Suomalaiset turkikset myydään pääasiassa Saga Fursin (ent. Turkistuottajat) turkiskeskuksessa Vantaalla. Tärkeimmät ostajamaat ovat Hongkong, Kiina, Korea, Venäjä, Kreikka ja Italia. Suomessa turkisnahoista saatu tulo on liikkunut MTT:n mukaan 2000-luvulla 200–300 miljoonan euron välillä.


title: Turkistarhaus

text: Vuoden 2010 alussa Oikeutta eläimille -järjestö julkaisi 30 suomalaiselta turkistarhalta salakuvattua materiaalia, joka aiheutti mediassa keskustelua turkiseläinten hyvinvoinnista ja eläinsuojelulainsäädännöstä. Kuvat paljastivat järjestön mukaan vakavia eläinten laiminlyöntejä ja virikkeettömän elinympäristön. Tuolloinen pääministeri Matti Vanhanen kritisoi kuvia väittämällä, että ne ovat ”eläinten sairasosastolta”. Väitteeseen suhtauduttiin julkisuudessa ristiriitaisesti. Esimerkiksi eläinlääketieteen tohtori Laura Hännisen mukaan tarhoilla ei ole erillisiä sairasosastoja, kun taas Suomen turkiseläinten kasvattajaliiton toiminnanjohtaja Tuula Dahlmanin mukaan Vanhanen oli oikeassa. Osalla kuvatuista tarhoista oli Suomen Turkiseläinten Kasvattajien Liiton (SKTL) sertifikaatti hyvästä tarhanpidosta. Kohun seurauksena STKL veti kolmelta tarhalta sertifikaatin pois.


title: Turkistarhaus

text: Suomalainen sertifiointi, Finnish Standards SFS, on vastuullisuutta, jäljitettävyyttä ja läpinäkyvyyttä korostava laatu- sekä ympäristöjärjestelmä, johon sisältyy myös eurooppalainen WelFur-mittaristo. Euroopan komissio on hyväksynyt Welfurin itse- ja yhteissääntelyaloitteeksi (Self- and Co-Regulation Initiative). Se on ensimmäinen eläinten hyvinvointia koskeva ohjelma, jota koskaan edistetään komission tietokannassa niin sanottujen pehmeän lainsäädännön aloitteista.


title: Turkistarhaus

text:
Vaikka sertifiointiin osallistuminen on vapaaehtoista, yhä useampi suomalainen turkistuottaja on sitoutunut sertifioituun laatutyöhön.
Sertifiointi kattaa tilan toiminnan kaikki osa-alueet. Joulukuussa 2017 suomalaisten turkistilojen kettutuotannosta on sertifioitu 99,9 %, minkeistä 92,9 % ja Suomensupeista 100 %.


title: Turkistarhaus

text: Sertifiointi on myös kilpailuetu maailmalla. Turkiseläinten hoito ja hyvinvointi ovat Suomessa kaiken kaikkiaan korkealla tasolla. Niin korkealla, että kansainväliset muotitalot käyttävät mieluummin suomalaista kuin kiinalaista turkista.


title: Turkistarhaus

text: "Maaseudun Tulevaisuuden" vuonna 2012 teettämässä kyselyssä täydellistä kieltoa kannatti 18 prosenttia äänestysikäisistä. 44 prosenttia hyväksyy turkistarhauksen jos vaatimuksia tiukennetaan ja 25 prosenttia hyväksyy tarhauksen jatkamisen nykyisellään.


title: Turkistarhaus

text: Lukuisat suomalaiset poliitikot ja julkisuuden henkilöt ovat vaatineet turkistarhauksen lopettamista Suomessa vuoteen 2025 mennessä. Esimerkiksi Vihreä liitto on kirjannut vuosien 2015–2019 poliittiseen tavoiteohjelmaansa turkistarhauksesta luopumisen siirtymäajalla.


title: Turkistarhaus

text: Vuonna 2012 kansalaisjärjestöt keräsivät nimiä Turkistarhaton Suomi -kansalaisaloitteeseen, jonka tavoitteena oli kieltää turkistarhaus Suomessa. Aloitteen allekirjoitti lähes 70 000 suomalaista. Maa- ja metsätalousvaliokunta kuitenkin torjui aloitteen.


title: Turkistarhaus

text: Ensimmäiset suureen julkisuuteen nousseet iskut Suomessa tapahtuivat vuonna 1995 Evijärvellä, jolloin kahdelta turkistarhalta päästettiin karkuun noin 400 kettua. Tapahtumasta tuomittiin myöhemmin kolme nuorta naista, joista kaksi tuomittiin 12 kuukauden ja yksi 9 kuukauden ehdolliseen vankeusrangaistukseen. Lisäksi heidät velvoitettiin maksamaan 800 000 markan vahingonkorvaukset. Iskun tekijöitä kutsuttiin tiedotusvälineissä ”kettutytöiksi”. Toinen suurta julkisuutta saavuttanut tapaus sattui Orimattilassa vuonna 1997, jolloin turkistarhaaja ampui tilalleen tunkeutuneita viittä aktivistia haulikolla. Iskuja on tapahtunut tämän jälkeenkin, mutta tiedotusvälineiden niihin kohdistama huomio on ollut vähäisempää.


title: Turkistarhaus

text: Alan työllistävyydestä on ristiriitaista tietoa. Suomen turkiseläinten kasvattajain liiton vuoden 2014 selvityksen mukaan ala työllistää Suomessa suoraan 4 350 ihmistä ja välillisesti 13 200. Helsingin yliopiston dosentin Timo Piiraisen keräämien tietojen mukaan alan työllistävä vaikutus on suoraan 2 000 ja välillisesti 500 henkilöä. Suomen Turkiseläinten Kasvattajain Liiton puheenjohtaja Ulf-Erik Enrothin mukaan häkkimuutokset ja 1940-luvulla syntyneiden tarhaajien eläköityminen johtavat turkistarhaajien määrän merkittävään muutokseen.


title: Turkistarhaus

text: Turkistarhat käyttävät tilapäistyövoimaa sesonkeina eli nahkonta-aikana marras-joulukuussa ja paritusaikana maalis-toukokuussa. Kausityöntekijät palkataan joko suoraan tai vuokrafirmojen kautta. Kotimaisia työntekijöitä ei saada riittävästi, joten tiloille palkataan siirtotyöntekijöitä ulkomailta. Eniten heitä tulee Virosta, mutta myös kauempaa kuten Filippiineiltä.


title: Kuormatraktori

text: Kuormatraktori on puun kuljetukseen suunniteltu metsätraktori. Kuormatraktorin pääosia ovat eturunko hytteineen, takarunko jossa kuormatila, sekä puutavarakoura ja nosturi. Moottori sijaitsee eturungossa. Nosturiin sijoitetun puutavarakouran tehtävä on kerätä hakkuukoneen katkomat pölkyt kuormatilaan. Kuormatraktori kuljettaa puut tienvarsille, jossa pölkyt puretaan kuormatilasta varastopinoihin puutavarakouran avulla.


title: Eurovision laulukilpailu 1956

text: Eurovision laulukilpailu 1956 järjestettiin torstaina 24. toukokuuta 1956 pienikokoisessa Teatro Kursaalissa Luganossa Sveitsissä. Laulukilpailu oli historiansa ensimmäinen. Euroopan yleisradiounioni oli suunnitellut jonkinlaista ohjelmamuotoa jäsenmaidensa välille ja Italian San Remon festivaalien inspiroimana päätettiin järjestää iskelmälaulukilpailut. Kilpailun juonsi Lohengrin Filipello.


title: Eurovision laulukilpailu 1956

text: Kisoihin osallistui seitsemän maata: Sveitsi, Luxemburg, Alankomaat, Belgia, Saksan liittotasavalta, Italia ja Ranska. Tanskan ja Ison-Britannian ilmoittautuminen myöhästyi, joten ne jäivät pois kilpailusta, mutta näyttivät kuitenkin finaalin televisiossa. Ne osallistuivat seuraavana vuonna, jolloin debytoi myös Itävalta.


title: Eurovision laulukilpailu 1956

text: Voittajaksi selviytyi Sveitsin edustaja Lys Assia laulullaan "Refrain". Vain voittaja julistettiin, muiden maiden tuloksia (sijoituksia ja pisteitä) ei julkaistu. Finaalista on olemassa äänite, mutta niukasti kuvamateriaalia. Vain voittajan esityksestä on olemassa kuvanauha. Voiton selvittyä Assia esitti laulunsa uudelleen ja se tapa on jäänyt elämään Eurovision laulukilpailuun. Sveitsin kahdesta kappaleesta "Das Alte Karussell" laulettiin saksaksi ja "Refrain" ranskaksi. Muiden maiden molemmat kappaleet laulettiin samalla kielellä. Tämän vuoden laulukilpailu on vuoden 1958 lisäksi jäänyt ainoaksi vuodeksi, jolloin yhtään kappaletta ei laulettu englanniksi.


title: Eurovision laulukilpailu 1956

text: Jokaisella maalla oli kaksi laulua, joiden valitsemikseksi osallistujamaissa oli järjestetty televisioidut karsinnat ennen finaalia. Myöhemmin Eurovision laulukilpailuissa ei ole saanut osallistua useammalla kappaleella samana vuonna. Äänestys oli laulukilpailun historian ainoan kerran salainen. Jokainen maa oli lähettänyt paikan päälle kaksi tuomaria arvioimaan laulut, mutta voittajan valintatavasta ei ole tietoa. Luxemburgia edusti kaksi sveitsiläistuomaria.


title: Eurovision laulukilpailu 1956

text: Osa ensimmäisen kilpailujen säännöistä on edelleen käytössä, mutta muutoksiakin on vuosien varrella tapahtunut paljon. Vuonna 1956 kilpailukappaleet tuli esittää sekä laulun että säestyksen osalta suorana eikä nauhalta. Esiintyjämäärää ei ollut rajoitettu eikä myöskään kappaleen kestoa. Laulut voitiin periaatteessa esittää millä kielellä tahansa, mutta yleisesti oli pidetty selvänä, että laulut esitetään jollain maan virallisista kielistä. Viralliseksi sääntö tuli vasta vuonna 1966, jolloin Ruotsi oli laulanut edellisen vuoden kappaleensa englanniksi, sääntö oli voimassa vuoteen 1972 asti ja uudelleen vuosina 1977–1998. Maiden omiin karsintoihin sai lähettää vain ennen julkaisemattomia, esittämättömiä ja levyttämättömiä kappaleita, joista jokainen maa valitsi edustajansa parhaaksi katsomallaan tavalla.


title: Eurovision laulukilpailu 1956

text: X = Sveitsi julistettiin voittajaksi, mutta muiden laulujen sijoituksia ja pisteitä ei julkistettu.


title: Eurovision laulukilpailu 1956

text: Vuodesta 1956 vuoteen 1998 kilpailussa musiikin soitti orkesteri, jota johtamaan jokainen maa valitsi oman kapellimestarin. 1956 jokaisen maan molemmat esitykset johti sama kapellimestari. Ylikapellimestari Fernando Paggi johti isäntämaa Sveitsin lisäksi Alankomaiden ja Saksan molemmat esitykset. Belgialla, Ranskalla, Luxemburgilla ja Italialla oli oma kapellimestari mukana.


title: Pelastakaa sotamies Hytönen

text: Pelastakaa sotamies Hytönen on MTV3:n tilaama tosi-tv-sarja asepalveluksesta. Sarjassa seurataan TV-persoona Joonas Hytösen aikaa varusmiespalveluksessa Valkealan Vekaranjärvellä sijaitsevan Karjalan Prikaatin 3. Kenttätykistöpatterissa. Sarjan nimi viittaa elokuvaan "Pelastakaa sotamies Ryan". Sarjan on ohjannut Marko Antila ja kuvannut Jussi Eerola.


title: Pelastakaa sotamies Hytönen

text: Sarja alkaa Joonas Hytösen esiintymisestä "Huomenta Suomi" -ohjelmassa palvelukseenastumispäivän aamuna. Haastattelussa käydään läpi Hytösen mietteitä palveluksesta. Ensimmäinen jakso käsittelee vain palvelukseenastumispäivää. Ensimmäisen päivän toinen haastattelu on Hytösen patterissa järjestetty lehdistötilaisuus.


title: Pelastakaa sotamies Hytönen

text: Alusta alkaen sarjassa on lukuisia haastatteluja ja kommentteja Hytösen palvelustovereilta. Teemana on enimmäkseen Hytösen asema palvelustovereiden joukossa, mutta myös kommentteja itse palveluksesta kuullaan. Sarja käy läpi palveluksen keskeiset vaiheet: P-kausi, vala, E-kausi ja J-kausi. Iltalomia ja viikonloppuvapaita käsitellään lyhyesti. Sarjan viimeiset jaksot sijoittuvat pitkille ampumaleireille, jotka järjestettiin toisaalla Suomessa.


title: Pelastakaa sotamies Hytönen

text: Sarjaa voidaan pitää dokumenttina varusmiespalveluksesta, joskin sarja on keskittynyt hyvin vahvasti Hytösen persoonan ympärille. Puitteet ovat kuitenkin karun todelliset ja varsinkin Hytösen palvelustoverien ja esimiesten kommentit tuovat sarjaan todellisuuden tuntua.


title: Pelastakaa sotamies Hytönen

text: Ohjelma pääsi iltapäivälehtien lööppeihin, kun sen katsojaluvut romahtivat parin ensimmäisen jakson jälkeen.


title: Tatin kieli

text: Tatin kieli eli tati (tatiksi тати, "tati") on tatien ja vuoristojuutalaisten eli "džuhurien" puhuma iranilaisten kielten lounaisryhmään kuuluva kieli. Sitä puhutaan Azerbaidžanissa, Venäjällä lähinnä Dagestanissa ja Kabardi-Balkariassa sekä nykyään myös Israelissa.


title: Tatin kieli

text: Tatin kieli jakautuu etelä- ja pohjoismurteeseen, jotka ovat vain vaivoin toistensa puhujien ymmärrettävissä. Murrejako perustuu eri puhujaryhmien uskontoon. Etelämurretta puhuvat islamia tunnustavat muslimitatit, jotka asuvat koillis-Azerbaidžanin maaseudulla sekä Apšeronin niemimaalla. Sen puhujia ovat myös Matrasin ja Kilvarin kylissä asuvat Armenian kirkkoon kuuluvat armenialaistatit. Pohjoismurretta puhuvat juutalaisuutta tunnustavat tatit eli vuoristojuutalaiset, jotka 1990-luvulle saakka asuivat pääosin Dagestanissa, Kabardi-Balkariassa ja muualla Pohjois-Kaukasiassa.


title: Tatin kieli

text: Vuoden 1989 väestönlaskennan mukaan tateja oli Azerbaidžanissa 10 200 henkeä. Azerbaidžanin tatit ovat pitkälti sulautuneet azereihin ja puhuvat toisena kielenään azeria sekä usein myös venäjää, lezgiä tai armeniaa.


title: Tatin kieli

text: Neuvostoliiton ja Venäjän väestönlaskennoissa Dagestanin ja Pohjois-Kaukasian tatin puhujat on rekisteröity osin tateiksi ja osin vuoristojuutalaisiksi (ja mahdollisesti myös muiksi juutalaisiksi), mikä vaikeuttaa todellisen puhujamäärän arviointia. Venäjällä tatin kieltä puhui vuoden 1989 väestönlaskennan mukaan 16 500 tatia ja 8 600 vuoristojuutalaista. Vuonna 2002 tatin puhujia oli enää 3 000 henkeä, näistä 1 800 Dagestanissa ja 220 Kabardi-Balkariassa. Väestömäärän romahtamista selittää tatia puhuvien juutalaisten muutto Israeliin. Vuoden 2010 väestönlaskennan mukaan Venäjällä on 2 000 tatin puhujaa.


title: Tatin kieli

text: Pohjoismurre on etelämurretta arkaaisempi ja saanut vähemmän vaikutteita muista kielistä. Siihen kuuluvat myös Azerbaidžanin Oğuzin ja Quban kaupungissa puhutut kielimuodot, jotka poikkeavat huomattavasti muista pohjoismurteista.


title: Tatin kieli

text: Etelämurre on jakautunut lukuisiksi alamurteiksi, joiden väliset erot heijastelevat vanhaa uskonnollista jakoa šiialaisten ja sunnalaisten välillä. Azerin kielen vaikutus tuntuu etelämurteessa kaikilla kielen tasoilla. Siinä ei myöskään ole pohjoismurteessa esiintyviä heprealaisia lainasanoja.


title: Tatin kieli

text: Tatin kirjakieli perustuu pohjoismurteeseen ja sitä käyttävät ainoastaan vuoristojuutalaiset eli džuhurit. Ensimmäiset heprealaisella kirjaimistolla painetut kirjat ilmestyivät vuosina 1908–1909. Vuosina 1928–1930 heprealaisesta kirjoituksesta siirryttiin latinalaiseen ja vuonna 1938 kyrilliseen kirjaimistoon. Venäjästä poikkeavia äänteitä ilmaistaan erilaisilla kirjainyhdistelmillä, lisämerkkejä on muiden Dagestanin kielten tapaan vain yksi: Ӏ.


title: Tatin kieli

text: 1920–1930-luvulla syntyi laaja tatinkielinen kaunokirjallisuus, julkaistiin sanomalehteä ja vuonna 1935 perustettiin ammattiteatteri Derbentiin. Tatinkielinen kouluopetus ja kirjakielen käyttö lakkautettiin vuonna 1948 ja aloitettiin uudelleen vasta vuoden 1953 jälkeen. 1990-luvulla tatin kielellä julkaistiin Dagestanissa oppikirjoja, kauno- ja lastenkirjallisuutta sekä yhtä sanomalehteä. Kieltä käytettiin jonkin verran myös radiossa ja televisiossa. Mahatškalassa toimi tatinkielinen kansanteatteri. Kirjakielen nykyisestä käytöstä Dagestanissa tai Israelissa ei ole tietoa.


title: Haloefekti

text: Haloefekti eli sädekehävaikutus on kognitiivinen vinouma, jossa kohteeseen, jolla on jokin huomiota herättävä myönteinen ominaisuus, liitetään muitakin positiivisia piirteitä. Sädekehäilmiötä vastaavaa negatiivista vaikutusta kutsutaan stigma-ilmiöksi.


title: Haloefekti

text: Varhaisissa psykologisissa kokeissa todettiin, että ihmiset yleensä muodostavat mielipiteensä ihmisestä ja pitävät sen mielipiteen pitkään. Lisäksi, jos ihmisestä oli muodostunut positiivinen tai negatiivinen mielikuva jonkin asian perusteella, ihmisillä on taipumusta pitää kyseisen henkilön muita ominaisuuksia hyvinä tai huonoina — harvemmin henkilöstä oltiin osittain positiivista ja osittain negatiivista mieltä.


title: Haloefekti

text: Yleinen esimerkki halo-efektistä ilmenee silloin, kun jonkun henkilön oletetaan yleisesti olevan älykäs, koska hänellä on silmälasit. Toinen esimerkki haloefektistä on se, että kauniimpien tai komeampien koululaisten oletetaan myös olevan älykkäämpiä. Myös valta-asema saattaa aiheuttaa haloefektin: johtajan oletetaan olevan pätevä tehtävässään, koska hän on saavuttanut korkean aseman.


title: Haloefekti

text: Markkinoinnissa halo-efektiä käytetään yhdistämään positiivisia mielikuvia laajempaan tuote-brändiin.


title: Talyš (alue)

text: Talyš (myös "Tališ") on alue ja entinen kaanikunta Kaspianmeren lounaisrannikolla Kaukasiassa Azerbaidžanin kaakkoiskulmassa Iranin rajalla. Se käsittää Elbrusiin kuuluvan Talyš-nimisen vuoristoalueen, jonka korkeimmat kohdat ovat noin 2 500 m meren pinnan yläpuolella, sekä sen itäpuolella olevan Kaspianmeren soistuneen rannikkotasangon. Alueen pääkaupunki on Lənkəran. Muita kaupunkeja ovat Lerik, Masalli ja Astara. Alueen väestö on pääasiassa talyšeja.


title: Talyš (alue)

text: Talyšin kaanikunta tunnusti Persian ylivaltaa, kunnes alue liitettiin Venäjään 1813. Neuvostoliitossa alue kuului Azerbaidžanin neuvostotasavaltaan. Neuvostoliiton hajoamisen jälkeen siitä tuli osa itsenäistä Azerbaidžania.


title: Tališin kieli

text: Tališin kieli on Azerbaidžanissa ja Iranissa asuvien tališien puhuma kieli. Se kuuluu indoeurooppalaisten kielten indoiranilaisen haaran iranilaiseen ryhmään.


title: Tališin kieli

text: Kieltä puhutaan Azerbaidžanin tasavallan eteläosassa Astaran, Lənkəranin, Lerikin ja Masallın piireissä sekä Iranin luoteisosassa Gīlānin maakunnassa. Vuoden 1989 väestönlaskennan mukaan Neuvostoliiton Azerbaidžanissa 21 000 henkeä piti tališia äidinkielenään. Iranissa tališeja arvioitiin vuonna 1998 olevan noin 100 000 henkeä.


title: Tališin kieli

text: Tališi kuuluu iranilaisten kielten luoteisryhmään. Sen edeltäjänä on pidetty arabialaisten maantieteilijöiden 900–1100-luvuilla kuvailemaa iranilaista azerin kieltä. Murre-erot ovat melko vähäiset. Iranissa puhuttu etelämurre on lähellä tatimurteita ja persiaa. Tališissa on runsaasti turkkilaisia aineksia.


title: Tališin kieli

text: Kieli toimii yhteisön suullisen kanssakäymisen välineenä. Azerbaidžanin tasavallassa suurin osa tališeista osaa turkkilaista azerin kieltä ja Iranissa persiaa tai azeria. Neuvostoliitossa 1930-luvulla kokeiltu tališin kirjakielen luominen ei johtanut pysyviin tuloksiin.


title: Ne Luumäet

text: Ne Luumäet on suomalainen, vuonna 1985 perustettu vahvasti Ramonesilta vaikutteita ottanut punk rock- ja ramopunk-yhtye. Ne Luumäet -yhtyeellä oli erittäin merkittävä rooli suomalaisen ramopunk-genren synnyssä yhdessä Luonteri Surf- ja Pojat-yhtyeiden kanssa.


title: Ne Luumäet

text: Yhtye lopetti toimintansa vuonna 1993, mutta palasi keikkalavoille vuonna 1999, ja julkaisi "Autopartio 525" -EPn sekä kokoelma-albumin "Rahat ja pois". Sen jälkeen yhtye ei ole levyttänyt uutta materiaalia.


title: Ne Luumäet

text: 2000-luvulla Ne Luumäet on esiintynyt julkisesti lähinnä hyväntekeväisyyskonserteissa. Kuitenkin kesällä 2007 yhtye esiintyi Ruisrockissa ja Tavastia-klubilla Heko Luumäen nimeämän Ramones-viikon kunniaksi ("Punkrock 30 v.", 30v Ramonesin ensimmäisestä Suomen konsertista). Vuonna 2011 yhtye esiintyi kahdesti "Yy-Kaa-Koo-Nee: RAMOPUNK!" -kirjan julkaisutapahtumissa.


title: Ne Luumäet

text: Ne Luumäet -yhtyeen jäsenistä on punkin ja ramopunkin parissa jatkanut aktiivisimpana kitaristi Heko Luumäki vuonna 1995 perustamassaan Rehtorit-yhtyeessä, jossa yhtyeen alkuaikoina 1995–1997 soittivat Luumäistä myös Kaide Luumäki ja Finski. Bänditoiminnan lisäksi Heko Luumäki on kehittänyt ramopunk-tapahtumia, joista Converse-kerho, Ramoviisut ja Ramones-viikko ovat hänen luomuksiaan.


title: Ne Luumäet

text: Ne Luumäet -yhtyeen laulaja Joey Luumäki on säveltänyt uutta materiaalia ja esiintynyt silloin tällöin soolokeikoilla. Hän on myös vieraillut eri punk-yhtyeiden levyillä. Vuonna 2008 hän perusti uuden ramopunk-yhtyeen Joey Luumäki & Tappajatomaatit, jossa rumpuja soittaa Kaide Luumäki.


title: Ne Luumäet

text: Kaide Luumäki on vuodesta 2004 soittanut rumpuja myös Pojat-yhtyeessä.


title: Ne Luumäet

text: Yhtyeen pitkäaikainen roudari Finski liittyi yhtyeen taustalaulajaksi vuonna 1990.


title: Talyš

text: Talyš tarkoittaa seuraavia asioita:


title: Kulutusvero

text: Kulutusvero on verojen luokittelussa käytetty käsite. Tällainen vero kohdistuu tavaroiden tai palvelujen kuluttamiseen, ei esimerkiksi tuloihin, varallisuuteen tai omaisuudensiirtoihin. Kulutuksella tarkoitetaan nimenomaan loppukäyttäjän suorittamaa hyödykkeiden kuluttamista, ei niinkään tuotannossa tapahtuvaa kuluttamista.


title: Kulutusvero

text: Monet kulutusverot ovat välillisiä veroja. Veron maksajana oleva tuotteen valmistaja tai myyjä lisää veron osuuden hintoihin tuotteen käyttäjän maksettavaksi.


title: Kulutusvero

text: Kulutusverot jaetaan usein yleisiin kulutusveroihin, jotka kohdistuvat moneen hyödykkeeseen, ja erityisiin kulutusveroihin, jotka kohdistuvat yhteen tiettyyn hyödykkeeseen. Kansainvälisenä suuntauksena on yleisten kulutusverojen osuuden kasvu verotuksessa. Vero kannetaan yleensä siinä maassa, jossa kulutuskin tapahtuu.


title: Kulutusvero

text: Kulutusverot ovat regressiivisiä suhteessa tuloihin, koska hyvätuloisilta jää enemmän rahaa säästöön, mistä ei peritä kulutusveroja. Kulutuksen osuus käytettävissä olevista tuloista laskee tulotason noustessa.


title: Kulutusvero

text: Suomen nykyisistä veroista kulutusveroksi voidaan luokitellaAiemmin kulutusveroja ovat olleet esimerkiksi


title: Väinö Paunu

text: Väinö Paunu Oy eli Paunu on pirkanmaalainen linja-autoyritys. Yrityksen perusti Väinö Paunu vuonna 1926. Yrityksen toimitusjohtaja on Väinö Paunun poika Martti Paunu. Yhtiö ajaa Tampereen joukkoliikenneyksikön (JOLI) kaupunkiliikennettä Tampereella, lähiliikennettä Tampereen kaupunkiseudulla, vakiovuoroliikennettä Pirkanmaalla, ExpressBus-pikavuororeittejä sekä tilausajoja. Paunu on mukana Tampereen yhteistariffiliikenteessä. Yhtiön toimitilat sijaitsevat Tampereella Vihiojan kaupunginosassa.


title: Väinö Paunu

text: Vuonna 1901 syntynyt Väinö Paunu aloitti liikennöinnin 13-paikkaisella Chevrolet-linja-autolla vapunpäivänä 1926 Tampere–Epilä-linjalla. Vuonna 1929 alkoi liikenne Tampere–Jyväskylä-linjalla ja 1930-luvulla liikennöitiin jo Mänttään, Kuruun, Lahteen ja Kuhmoisiin. Jyväskylän-linjan käynnistämistä pidettiin tuohon aikaan uhkarohkeana, koska tie oli varsinkin Kangasalan ja Jämsän välillä kapea, mäkinen ja mutkainen. Linjalupaan liittyikin ehto, jonka mukaan liikenteen sai lyhentää välille Jämsä–Jyväskylä, mikäli olosuhteet olisivat lumiesteiden tai kelirikon vuoksi ylivoimaiset. Kuvaavaa oli myös se, että Paunu joutui 1930-luvun puoliväliin saakka huolehtimaan itse tien talviaurauksesta Kangasalan ja Jämsän välisellä lähes 90 kilometrin pituisella osuudella; hän piti tiukasti kiinni periaatteesta, että yksikään vuoro ei saanut jäädä ajamatta. Väinö Paunu kertoi myöhemmin, että hän ei olisi uskaltanut aloittaa Jyväskylän-linjaa, ellei juuri silloin olisi tullut markkinoille Brockway-auto, jossa oli ehkä ensimmäisenä linja-autona Suomessa paripyörät takana. Kelirikko haittasi liikenteen hoitoa vielä vuosikymmeniä myöhemminkin; esimerkiksi keväällä 1955 valtatie 9 oli kuukauden ajan käytännössä poikki Länkipohjan kohdalla.


title: Väinö Paunu

text: Väinö Paunu oli perustamassa 1936 Tampereen Liikenne Oy:tä, joka harjoitti Tampereen sisäistä paikallisliikennettä ennen Tampereen kaupungin liikennelaitoksen perustamista 1949. Vuonna 1939 Paunulla oli noin 40 linja-autoa. Kalustossa oli useita automerkkejä, koska Väinö Paunu halusi vertailla eri automerkkien ja -mallien soveltuvuutta liikennekentälleen. Sotavuodet katkaisivat tämän kehityksen ja vielä pitkään sodan jälkeen linja-autoliikenne kärsi huonosta kalustosta ja varaosapulasta. Yhtiö muutettiin osakeyhtiöksi vuonna 1942.


title: Väinö Paunu

text: Vuonna 1942 Väinö Paunu perusti yhdessä viiden muun liikennöitsijän kanssa Ajokki Oy:n linja-autokoritehtaan Tampereelle. Ajokki Oy:n osake-enemmistö siirtyi 1952 valtion haltuun ja se toimi itsenäisenä yhtiönä vuoteen 1989, jolloin siitä tuli osa Carrus Oy:tä. Väinö Paunulla oli vuosina 1950–1967 omaakin linja-autokorituotantoa (Korittamo Oy) yhteistyössä Ajokin kanssa. 1950- ja 1960-luvuilla Paunu oli suurin yksityinen Vanaja-linja-autojen käyttäjä; Vanajan valmistuksen loputtua Paunun kaluston valtamerkiksi tuli Volvo. Viimeinen Paunun hankkima Vanaja vuodelta 1971 on nykyisin museoautona. Yrityskaupoissa Paunun autokantaan tuli muitakin automerkkejä, lähinnä Scanioita. Vuonna 1965 Väinö Paunu Oy:llä oli yhteensä 118 autoa: 90 linja-autoa, 15 kuorma-autoa, kahdeksan henkilöautoa, neljä pakettiautoa ja yksi hinausauto. Vuonna 1966 yhtiön toimitusjohtajana ja hallituksen puheenjohtajana toimi Väinö Paunu, korjaamon työnjohtajana hänen veljensä Unto Paunu, teknisenä johtajana diplomi-insinööri Antero Kivikoski ja liikennepäällikkönä Väinö Paunun poika Urho Paunu.


title: Väinö Paunu

text: 1950-luvulla Paunu aloitti liikenteen Tampere–Helsinki-välillä ja vuonna 1956 perustettiin Tampereen seudun paikallisliikenteeseen runkolinjat Nokia–Kangasala ja Nokia–Lempäälä. Linjoja hoidettiin yhteensä 12 linja-autolla. 1960-luvun alussa runkolinjat varustettiin numerotunnuksilla 70 (Nokia–Kangasala) ja 71 (Nokia–Lempäälä), ja niiden aikataulut pysyivät pieniä tarkistuksia lukuun ottamatta samoina 2010-luvulle saakka, jolloin Tampereen sisäinen linja-autoliikenne kilpailutettiin. Vuoden 2014 kilpailutuksessa Paunun perinteiset runkolinjat katkesivat, kun Länsilinjat voitti itselleen osuudet Tampereelta Kangasalle ja Lempäälään Nokian suunnan jäädessä Paunulle.


title: Väinö Paunu

text:
1940- ja 1950-luvuilla Paunu liikennöi kymmenen vuoden ajan Kankaanpäähän, mutta tämä suunta poikkesi täysin yhtiön perinteisestä liikennekentästä ja se siirtyi vuonna 1954 Länsilinjat Oy:lle. 1960-luvulla Paunun linjaverkosto laajeni Kotkaan, Turkuun, Hämeenlinnaan ja Forssaan. Yrityskauppojen myötä Paunu sai vuonna 1959 yhtenäisen pikavuoron välille Turku−Tampere−Jyväskylä. Yhtiö harjoitti tässä vaiheessa myös tavaralinjaliikennettä, jonka osuus yhtiön koko liikevaihdosta oli enimmillään 15 prosenttia. Vuonna 1972 Paunulla oli 110 linja-autoa, 24 rekkaa ja 430 työntekijää. Kuitenkin jo samana vuonna yhtiö luopui tavaraliikenteestä, koska henkilöliikenteen kehittäminen vaati enemmän pääomaa. Vuonna 1979 Paunu hankki "Wäinämöiseksi" ristityn linja-auton tilausliikenteeseen ja 1980-luvulta alkaen yhtiöllä oli useita Kalevalan henkilöiden mukaan nimettyjä busseja tilaus- ja pikavuoroliikenteessä.
Väinö Paunu toimi aktiivisesti myös liikennealan luottamustehtävissä – muun muassa Linja-autoliiton Tampereen osaston puheenjohtajana ja Matkahuolto Oy:n johtokunnan jäsenenä – ja hän sai liikenneneuvoksen arvonimen vuonna 1962. Valtakunnallinen yrittäjäpalkinto hänelle myönnettiin 1969. Hän kuoli kotikaupungissaan Tampereella vuonna 1979 78 vuoden ikäisenä.


title: Väinö Paunu

text: Vuonna 1988 yhtiön toimitusjohtajana toimi Väinö Paunun poika, insinööri Pentti Paunu, liikennepäällikkönä tämän veli, insinööri Urho Paunu, markkinointipäällikkönä kolmas veli, kauppatieteen maisteri Martti Paunu ja hallituksen puheenjohtajana Unto Paunun poika ekonomi Pekka Paunu.


title: Väinö Paunu

text: Vuoteen 1939 mennessä Väinö Paunu oli kasvanut Suomen viidenneksi suurimmaksi Linja-autoliiton jäsenyritykseksi, jonka kaluston muodostivat 45 autoa. Kahta vuosikymmentä myöhemmin vuonna 1959 sijoitus oli neljäs ja autoja 68, ja vuonna 1972 Paunu oli sijalla 5 automäärällä 110. Nykyisin Paunulla on noin 120 linja-autoa ja noin 250 työntekijää.Yllä mainituilla reiteillä ajetaan myös paljon vuoroja jotka kulkevat vain osan reitistä, esimerkiksi Orivesi–Mänttä tai Tampere–Sahalahti–Saarioinen.Kaikki Paunun pikavuorot ovat ExpressBus-vuoroja. Yllä mainituilla reiteillä ajetaan myös paljon pikavuoroja, jotka kulkevat vain osan reitistä, esimerkiksi Tampere–Lahti.


title: Highest Hopes – The Best of Nightwish

text: Highest Hopes – The Best of Nightwish on Nightwishin 28. syyskuuta 2005 julkaisema kokoelmalevy. Kokoelma on Nightwishin ensimmäinen, jolla on ollut yhtyeen täysi tuki (vanha levy-yhtiö julkaisi "Tales from the Elvenpathin" vastoin yhtyeen tahtoa, kun Nightwish vaihtoi levy-yhtiötä) ja samalla se päättää yhden aikakauden Nightwishin historiassa, sillä laulusolisti Tarja Turunen erotettiin yhtyeestä noin kuukauden päästä kokoelman julkaisusta.


title: Highest Hopes – The Best of Nightwish

text: Kokoelma on myynyt Suomessa triplaplatinaa 96 000 kappaleen myynnillään.


title: Kukkakärpäset

text: Kukkakärpäset ("Syrphidae") ovat usein pistiäisiä muistuttavia, suhteellisen kookkaita kärpäsiä. Maailmassa lajeja tunnetaan noin 6000 ja Suomestakin on tavattu 330 kukkakärpäslajia (tilanne marraskuussa 2004). Kasvihuoneissa ja asunnoissa kukkaruukkujen kosteassa mullassa kehittyvät pienet, mustat ns. kukkakärpäset ovat todellisuudessa harsosääskiä ja kuuluvat sääskien alalahkoon.


title: Kukkakärpäset

text: Useimmat kukkakärpäslajeista ovat noin sentin mittaisia, mutta koko vaihtelee paljon. Huomattavan suuri osa lajeista jäljittelee ulkonäöltään pistiäisiä. Eivät kuitenkaan kaikki. Ulkonäöstä riippumatta heimon lajien yhdistävä tuntomerkki on siiven keskellä kulkeva "valesuoni", "Vena spuria".


title: Kukkakärpäset

text: Kukkakärpäset lentävät usein ilmassa paikoillaan, mikä on antanut niille heimon englanninkielisen nimen "hoverflies".


title: Kukkakärpäset

text: Kukkakärpäset vierailevat ahkerasti kukilla nauttimassa mettä. Niillä on suuri merkitys pölyttäjinä. Kukkakärpästen toukat ovat kirvoja saalistavia petoja.


title: Kohereeri

text: Kohereeri (suomeksi myös kohereri tai koheereri) on fysiikan varhaisemmassa tutkimuksessa käytetty laite, joka sopii sähkömagneettisen säteilyn ilmaisijaksi. Kohereeri perustuu metallijauheen vaihtelevaan sähkönjohtokykyyn, kuten varhaiset mikrofonit. Laite rakentuu lasiputkesta, jonka päissä on elektrodit ja keskellä metallijauhetta.


title: Kohereeri

text: Metallijauhe johtaa sähköä sitä paremmin, mitä enemmän siihen kohdistuu painetta. Kohereerin sisällä metallijauheen vastus on suuri, kunnes se joutuu sähkökenttään, jolloin hiukkaset liimautuvat yhteen ja vastus pienenee voimakkaasti. Sähkökenttä saadaan aikaiseksi kytkemällä elektrodien välille jännite. Sähkömagneettisen säteilyn vastaanottamiseksi jännite pidetään virtalähteen avulla lähes sillä tasolla, missä metallihiukkaset liimautuvat toisiinsa. Puuttuva jännitepiikki saadaan antennista. Kohereeria voidaan käyttää ilmaisemaan muutoksia sähkömagneettisessa säteilyssä liittämällä se soittokelloon releen avulla. Kohereerin aktivoituessa kellon vasara kilauttaa ensin kelloa ja iskee sitten kohereeriin, palauttaen vastuksen ennalleen.


title: Kohereeri

text: Ensimmäisiä toimivan kohereerin kehittäjiä oli ranskalainen Edouard Branly. Hän tutki metallijauheen sähköjohtavuusominaisuuksia. Vuonna 1890 teki havainnon lasiputkessa olevan metallijauheen erityispiirteestä. Jauheen vastus pieneni pysyvästi, jos lähistöllä tapahtui voimakas sähkön purkaus. Kun lasiputkea tämän jälkeen täräytettiin, vastus palautui ennalleen. Hän rakensi ensimmäisen kohereerin käyttämällä metallihiukkasilla täytettyä lasiputkea, jossa oli päissä elektrodit ja paristo antamassa jännitettä elektrodeille. Hän täydensi laitetta langattoman lennättimen vastaanottimeksi käyttämiseen lisäämällä releen ja soittokellon. Morsen aakkosten pistettä ja viivaa vastasi eripituinen kilahdusten väli.


title: Kohereeri

text: Marconi kehitti Branlyn kohereeria laboratoriolaitteesta käytännölliseen, langattomaan viestintään sopivaksi laitteeksi. Hän pienensi elektrodien väliä, jolloin kohereerin jännitettä voitiin kasvattaa. Näin antennilla voitiin vastaanottaa entistä heikompia impulsseja, joka oli tarpeen pitkän matkan lähetyksissä. Marconin kohereeri sisälsi lähes tyhjiössä lepäävää metallijauhetta, josta 95 % oli nikkeliä ja 5 % hopeaa. Elektrodien väli oli 1 millimetri ja putken paksuus 5 millimetriä. Jauheen osuus tilavuudesta oli 2/3. Laitteella Marconi saavutti erinomaisia tuloksia.


title: Kohereeri

text: Vuonna 1901 Italiassa esitelty elohopeapisaroihin perustuva kohereeri korvasi metallijauheella toimivat laitteet. Elohopeakohereerin etuna oli sen toiminta ilman jokaisen signaalin jälkeen tapahtuvaa perustilan palauttavaa kopautusta. Marconi onnistui patentoimaan tämänkin laitteen itselleen.


title: Kohereeri

text: Aleksandr Popov kehitti oman kohereerinsa, jolla hän teki aluksi kokeita ukkosenjohdattimien, mutta myöhemmin radiotekniikan kanssa. Nikola Tesla kehitti kohereereja erikoistarkoituksiin.


title: Kohereeri

text: Kohereeriin verrattavia ilmaisimia olivat aikanaan magneettinen ilmaisin, termometrinen ilmaisin ja elektrolyytti-ilmaisin, joista varsinkin viimeinen pystyi kilpailemaan tehokkuudessa kohereerin kanssa. Elektroniputki korvasi muut sähkömagneettisen säteilyn ilmaisimet ennen ensimmäistä maailmansotaa.


title: Kohereeri

text: Kohereeria käytettiin aluksi vain laboratorioissa sähkömagneettisten kenttien tutkimiseen. 1890...1910-luvuilla kohereerin käyttö yleistyi radiolähetysten vastaanottamiseen. Marconi muodosti kohereeria käyttäen ensimmäisen langattoman yhteyden Atlantin ylitse vuonna 1901.


title: Kohereeri

text: Vuonna 1898 Lodge käytti kohereeria radioastronomiseen kokeeseen, jossa hän yritti vastaanottaa Edisonin 1890 teoretisoimia, auringosta säteileviä radioaaltoja antennin avulla. Koe epäonnistui, sillä signaalia ei voitu vahvistaa ja kohereeriin perustuva havaintolaite oli epäherkkä.


title: Kohereeri

text: Telemobiloskoopin eli tutkan keksijä Christian Hülsmeyer käytti laitteistossaan kohereeria 1904.


title: Metro Manila

text: Metro Manila (filipinoksi "Kalakhang Maynila") tai Pääkaupunkialue () on suurkaupunkialue, jonka muodostaa Filippiinien pääkaupunki Manila yhdessä 15 muun kaupungin ja yhden kunnan (Pateros) kanssa, niistä suurimpana on Quezon City, joka on maan suurin kaupunki ja entinen pääkaupunki. Alue on Filippiinien poliittinen, taloudellinen, sosiaalinen ja kulttuurinen keskus. Suurkaupunkialue on Aasian seitsemänneksi ja maailman 16. suurin suurkaupunkialue. Asukkaita suurkaupunkialueella oli vuonna 2005 11 289 368.


title: Metro Manila

text: Alueen pinta-ala on 636 km². Kaupunkialueen väestötiheys on 15 617 as/km², joten se kuuluu maailman tiheimmin asuttuihin kaupunkiseutuihin. Lännessä kaupunki rajoittuu Manilanlahteen ja kaakossa kaupunki rajoittuu Filippiinien suurimpaan järveen Laguna de Bayhin. Kaupungin läpi virtaa myös Pasig-joki järveltä Manilanlahteen. Kaupunkialueesta käytetään usein lyhennettä M.M. Filippiinien nopean väestönkasvun ja kaupungistumisen myötä Manilan suurkaupunkialue kasvaa nopeasti. Siellä arvioidaankin asuvan Unescon laatiman ennusteen mukaan vuonna 2015 jo noin 15 miljoonaa ihmistä.


title: Amminapes

text: Amminapes oli parthialainen, joka palveli Persian kuningas Dareios III:ta ja tämän kukistuttua Aleksanteri Suurta.


title: Amminapes

text: Jostakin syystä Amminapes joutui Dareioksen epäsuosioon ja hänet karkotettiin maasta. Hän pakeni Makedoniaan kuningas Filippos II:n hoviin. Hän sai kuitenkin myöhemmin palata Persiaan.


title: Amminapes

text: Amminapes oli paikalla, kun Aleksanteri Suuri valloitti Egyptin Persialta ja Egyptin satraappi Mazakes antautui vuoden 332 eaa. joulukuussa. Ilmeisesti Amminapes liittyi Aleksanterin seurueeseen, ja hänestä tehtiin Hyrkanian maakunnan satraappi vuonna 330 eaa. Amminapesin tilalle nimitettiin kuitenkin pian joku toinen.


title: John Fogerty

text: John Cameron Fogerty (s. 28. toukokuuta 1945 Berkeley, Kalifornia, Yhdysvallat) on yhdysvaltalainen muusikko, laulaja-lauluntekijä ja tuottaja. Hänet muistetaan erityisesti urastaan Creedence Clearwater Revivalin eli CCR:n laulajana, kitaristina sekä musiikillisena johtohahmona. Yhtyeen hajottua vuonna 1972 Fogerty suuntasi luomaan uraansa sooloartistina, joka jatkuu edelleen. Hän joutui kuitenkin oikeudenkäynteihin yhtyetovereitaan, levy-yhtiöitä ja kustantajia vastaan, mikä aiheutti hänelle pitkäaikaisen masennuksen. Hän sai oikeudet säveltämiinsä kappaleisiin takaisin vasta levy-yhtiön omistajan vaihduttua.


title: John Fogerty

text: John Cameron Fogerty syntyi keskimmäisenä Galen ja Lucile Fogertyn viidestä pojasta 28. toukokuuta 1945. Perhe asui kalifornialaisen El Cerriton pikkukaupungissa San Franciscon lähistöllä, ja John syntyi naapurikaupunki Berkeleyn sairaalassa. Vanhemmat erosivat Johnin ollessa vielä lapsi. Fogerty oli kouluaikoina yhtyeessä nimeltä Blue Velvets, johon myös hänen isoveljensä Tom liittyi laulajaksi.


title: John Fogerty

text: Naimisiin vuonna 1965 mennyt Fogerty elätti perhettään soittamalla musiikkia ja työskentelemällä Berkeley's Fantasy Records -jazzlevy-yhtiössä. Tuottaja Saul Zaentz teki Fogertyn yhtyeen kanssa sopimuksen, mutta sen singlet eivät nousseet listoille. Levy-yhtiö oli samalla vaihtanut yhtyeen nimeksi The Golliwogs. Fogerty kutsuttiin armeijaan vuonna 1967 Vietnamin sodan aikana, mutta hän ei joutunut taistelutehtäviin. Kotiuduttuaan seuraavana vuonna hän jatkoi soittamista ja laulamista yhtyeessään.


title: John Fogerty

text: Vuonna 1968 Fogertyn yhtyeen nimeksi oli otettu Creedence Clearwater Revival. Laulaja-kitaristi John Fogerty määräsi pian kokonaan yksin sen musiikista, joka oli kitarariffeihin perustuvaa juurevaa blues- ja countryvaikutteista rockia. Seuraavien vuosien aikana CCR menestyi erinomaisesti levylistoilla ja kierteli ahkerasti. Yksin vuonna 1969 yhtye julkaisi kolme albumia, jotka nousivat kaikki Top-10:een. Yhtye hajosi vuonna 1972 sisäisiin ristiriitoihin ja Fogerty riitautui sekä yhtyetovereidensa että tuottaja Zaentzin kanssa laulujensa tekijänoikeuksista.


title: John Fogerty

text: CCR:n jälkeen Fogerty julkaisi kaksi soololevyä, mutta vietti niiden jälkeen hiljaiseloa kymmenen vuoden ajan. "Centerfield" (1985) oli jälleen suuri menestys, vaikka sen seurauksena Zaentz haastoi Fogertyn oikeuteen Fogertyn oman vanhan kappaleen plagiarisoinnista kappaleella "The Old Man Down the Road" sekä kunnianloukkauksesta kappaleella "Zanz Kant Dance" (joka nimettiin siksi uudelleen "Vanz Kant Dance"). Fogerty voitti plagiointijutun mutta sopi kunnianloukkausjutun oikeuden ulkopuolella.


title: John Fogerty

text: Fogerty soittaa pääasiassa kitaraa, mutta Centerfield-levyllään hän soitti kaikkia muitakin soittimia ja tuotti levyn itse.


title: John Fogerty

text: Fogertyn seuraava levy ei menestynyt "Centerfieldin" lailla, ja hän vetäytyi jälleen tauolle. Hän esiintyi joissain konserteissa mutta kieltäytyi soittamasta CCR-hittejään, sillä Zaentz omisti yhä niiden oikeudet. Hän kieltäytyi myös soittamasta vanhojen CCR-kumppaniensa kanssa kun yhtye nimettiin Rock and Roll Hall of Fameen 1993.


title: John Fogerty

text: Fogertyn kauna hänen laulunsa omistavaa ja petturina pitämäänsä Saul Zaentzia kohtaan painoi häntä hyvin raskaasti CCR:n hajoamisesta aina vuoteen 1994, jolloin hän kertoo vihdoin lopettaneensa taistelun. Masennuksensa vuoksi hän ei kyennyt kirjoittamaan lainkaan lauluja vuosien 1976–1984 välillä.


title: John Fogerty

text: Vuonna 1997 Fogerty sai Grammyn uudesta "Blue Moon Swamp" -levystään. Hän otti myös vanhoja CCR-kappaleita jälleen ohjelmistoonsa, ja vuonna 2007 hän vihdoin sai johtoaan vaihtaneelta Fantasy-yhtiöltä korvauksen vanhoista CCR-hiteistään.


title: John Fogerty

text:
Fogertyn ensimmäinen vaimo oli Martha Paiz. He avioituivat 1965 ja erosivat 1970-luvulla. He saivat kaksi poikaa ja tyttären. Fogertyn toinen vaimo on Julie Kramer, jonka hän tapasi 1986. He menivät naimisiin 1991. Heillä on kaksi poikaa ja tytär. Pojat Shane ja Tyler ovat muusikkoja, ja he ovat keikkailleet ja levyttäneet isänsä kanssa.
Fogertyn soolouran menestyneimpiä kappaleita ovat esimerkiksi ”Almost Saturday Night”, ”Rockin’ All Over the World”, ”Deja Vu (All Over Again)”, ”Centerfield” ja ”Hot Rod Heart”.


title: Ac

text: Ac tarkoittaa seuraavia:


title: Ag

text: Ag tarkoittaa seuraavia:


title: At

text: At tarkoittaa seuraavia:


title: Bh

text: Bh tarkoittaa seuraavia:


title: Bk

text: Bk tarkoittaa seuraavia:


title: Bk

text: Aihepiiriin liittyvät myös seuraavat:


title: Inguušin kieli

text: Inguušin kieli (inguušiksi гIалгIай мотт, "galgai mott") on Venäjällä lähinnä Ingušiassa asuvien inguušien puhuma pohjoiskaukasialainen kieli. Sillä on virallinen asema Ingušian tasavallassa.


title: Inguušin kieli

text: Inguušit asuvat etupäässä Ingušiassa ja Pohjois-Ossetiassa. 1800- ja 1940-lukujen väestönsiirtojen seurauksena pieniä inguuširyhmiä on myös Keski-Aasiassa ja Lähi-idän maissa. Vuonna 1989 Neuvostoliitossa laskettiin olevan 237 400 inguušia, joista 163 800 asui silloisessa Tšetšeno-Ingušetiassa, 32 800 Pohjois-Ossetiassa ja 19 900 Kazakstanissa. Inguušin kielen puhujia oli Venäjällä 212 300 henkeä. Venäjän inguušeista 98,2 % ilmoitti äidinkielekseen inguušin ja 1,6 % venäjän. Toisena kielenään venäjää puhui 80,2 %.


title: Inguušin kieli

text: Venäjän vuoden 2002 väestönlaskennassa rekisteröitiin 413 000 inguušia ja 405 300 inguušin kielen puhujaa. 92,2 % inguušeista osaa inguušia, 87,7 % venäjää ja 1,6 % tšetšeeniä. Pieni osa tšetšeeneistä puhuu vastaavasti inguušia. Ingušian tasavallan koko väestöstä 86,6 % osaa venäjää ja 76,7 % inguušia.


title: Inguušin kieli

text: Venäjällä käytetyn luokittelun mukaan inguuši kuuluu itäkaukasialaisten (nahilais-dagestanilaisten) kielten nahilaiseen haaraan. Sen lähin sukukieli on tšetšeeni, josta se on eriytynyt vasta neuvostoaikana luodun kirjakielen vaikutuksesta. Niistä on käytetty yhteistä nimitystä "vainahilaiset kielet". Inguušissa ei ole murteita.


title: Inguušin kieli

text: Inguušien yhteydet tšetšeeneihin ja alueen muihin kansoihin kuten kabardeihin, osseeteihin ja georgialaisiin ovat aina olleet läheiset ja vieraiden kielten taitoa on suuresti arvostettu. Inguušin sana "mott" tarkoittaa ’kielen’ lisäksi myös ’oikeaa käyttäytymistä’. Ilmaisut наьха мотт ховш ва ’puhuu ihmisten kieltä, osaa käyttäytyä’ ja наьха мотт ховш вац ’ei puhu ihmisten kieltä, ei osaa käyttäytyä’ luonnehtivat ihmistä positiivisesti tai hyvin negatiivisesti.


title: Inguušin kieli

text: Inguušin kirjakieli luotiin 1920-luvun alussa latinalaisen kirjaimiston pohjalta. Sitä ennen inguušit olivat jossain määrin käyttäneet arabialaista kirjaimistoa. Vuonna 1938 siirryttiin kyrilliseen aakkostoon. Kielelle ominaisia äänteitä ilmaistaan kirjainyhdistelmien ja lisämerkin Ӏ avulla. Kirjaimiston puutteena on se, ettei siinä merkitä pitkien ja lyhyiden vokaalien eroa.


title: Inguušin kieli

text:
"Inguušin aakkosto kirjainyhdistelmineen"
Vuonna 1994 hyväksytyn Ingušian perustuslain mukaan inguuši on tasavallan toinen virallinen kieli venäjän kielen rinnalla. Kielellä julkaistaan koulujen oppikirjoja, lastenkirjoja sekä alkuperäistä ja käännettyä kaunokirjallisuutta. Kouluissa sitä opetetaan aineena. Inguušiksi ilmestyy sanoma- ja aikakauslehtiä, kieltä käytetään radiossa ja televisiossa. Nazranissa toimii kaksi teatteria, jotka esittävät inguušinkielisiä näytelmiä. Viranomaistoiminnassa kieltä käytetään lähinnä suullisesti.


title: Inguušin kieli

text: Kielen asema yhteisön suullisena kommunikaatiovälineenä on vakaa, eikä sitä pidetä mitenkään uhanalaisena. Kirjallinen käyttö on kuitenkin melko vähäistä, ja monissa perheissä puhutaan venäjää tai venäjän ja inguušin sekakieltä. Viime aikoina inguušin arvostus on noussut ja sen käyttöalaa pyritään laajentamaan.


title: Ce

text: Ce tarkoittaa seuraavia:


title: Ce

text: Muita merkityksiä:


title: Cf

text: Cf tai CF tarkoittaa seuraavia:


title: Ds

text: Ds tarkoittaa seuraavia:


title: Dy

text: Dy tarkoittaa seuraavia:


title: Es

text: Es tarkoittaa seuraavia:


title: Fr

text: Fr tarkoittaa seuraavia:


title: Hg

text: Hg tarkoittaa seuraavia:


title: Ho

text: Ho tarkoittaa seuraavia:


title: Ho

text: Ho on seuraavien henkilöiden nimi:


title: Hs

text: Hs tarkoittaa seuraavia:


title: In

text: In tarkoittaa seuraavia:


title: Ir

text: Ir tarkoittaa seuraavia:


title: Nefrologia

text: Nefrologia on munuaisten rakennetta ja toimintaa tutkiva lääketieteen ala. Sana tulee kreikan kielen munuaista tarkoittavasta sanasta "nephros". Nefrologia tutkii myös erilaisia munuaisten sairauksia ja niiden hoitoa. Munuaisten ongelmiin erikoistunutta lääkäriä kutsutaan nefrologiksi. Nefrologiaa tarvitaan muun muassa seuraavista syistä:


title: Lr

text: Lr tarkoittaa seuraavia:


title: Lu

text: Lu tarkoittaa seuraavia:


title: Md

text: Md tarkoittaa seuraavia:


title: Mo

text: Mo tarkoittaa seuraavia:


title: Mo

text: Mo on seuraavien henkilöiden nimi:


title: Batsin kieli

text: Batsin kieli (batsiksi бацбã мотIтI, "bacbã mot’t’") kuuluu pohjoiskaukasialaiseen kieliryhmään ja sitä puhuvat batsit. Sen lähimmät sukukielet ovat tšetšeeni ja inguuši. Batsin kieltä puhuu yli 3 000 henkeä pääasiassa Zemo Alvanin kylässä Akhmetan piirikunnassa Georgian koillisosassa. Vuonna 2000 puhujia arvioitiin olevan yhteensä 3 420. Batsille ei ole kehitetty kirjakieltä sen vähäisen puhujamäärän vuoksi. Batsit käyttävät kirjakielenään georgiaa.


title: Batsin kieli

text: Batsit asuivat 1800-luvun puoliväliin asti Tušetin vuoristoalueella Koillis-Georgiassa. Siellä oli neljä eri batsiyhteisöä: Sagirta, Otelta, Mozarta ja Indurta. Sitten he siirtyivät Kakhetin tasangolle Zemo Alvanin kylään, jossa he edelleen asuvat.


title: Mt

text: Mt tarkoittaa seuraavia:


title: Nd

text: Nd tarkoittaa seuraavia asioita:


title: Nb

text: Nb tarkoittaa seuraavia:


title: No

text: No tarkoittaa seuraavia:


title: Np

text: Np tarkoittaa seuraavia asioita:


title: Os

text: Os tarkoittaa seuraavia:


title: Os

text: Os on seuraavan henkilön nimi:Aihepiiriin liittyvät myös seuraavat:


title: Pb

text: Pb tarkoittaa seuraavia:


title: Pt

text: Pt tarkoittaa seuraavia:


title: Pu

text: Pu tarkoittaa seuraavia:


title: Pu

text: Pu on seuraavien henkilöiden nimi:


title: Re

text: Re tarkoittaa seuraavia:


title: Rf

text: Rf tarkoittaa seuraavia:


title: Rn

text: Rn tarkoittaa seuraavia:


title: Rh

text: Rh tarkoittaa seuraavia:


title: Tietoturvamaksu

text: Tietoturvamaksu on veronluonteinen maksu, jolla katetaan Viestintävirastolle aiheutuvat kustannukset sen hoitaessa osansa viestintäverkkojen tietoturva-asioista. Maksu peritään kerran vuodessa teleyrityksiltä, jotka tarjoavat omaa tai toiselta haltuunsa saamaa viestintäverkkoaan käytettäväksi viestien siirtoon ja jakeluun. Sitä ei kuitenkaan peritä televisio- ja radiotoiminnasta.


title: Tietoturvamaksu

text: Yrityksen liikevaihdon perusteella määräytyvällä maksulla katetaan Viestintäviraston käyttö-, henkilö-, toimitila- ja pääomakustannukset, jotka aiheutuvatMaksajat hyötyvät edellisten lisäksi siitä, että yleinen luottamus teletoimintaa kohtaan säilyy.


title: Tietoturvamaksu

text: Tietoturvamaksu sisältyy sähköisen viestinnän tietosuojalakiin (Suomen säädöskokoelma 516/2004), joka tuli voimaan 1. syyskuuta 2004. Maksu on osa viestinnän luottamuksellisuuden ja yksityisyyden suojan turvaamista sekä tietoturvan edistämistä.


title: Tietoturvamaksu

text: Koska kyseessä on valtiosääntöoikeudellisesti vero, maksu tuloutetaan valtion talousarvion tuloihin ja Viestintävirastolle osoitetaan vastaavan suuruinen määräraha. Maksuja arvioidaan vuonna 2005 kertyvän 0,54 miljoonaa euroa. Teletoiminnan liikevaihto vuodessa on noin 3400 miljoonaa euroa.


title: Ru

text: Ru tarkoittaa seuraavia:


title: Sb

text: Sb tarkoittaa seuraavia:


title: Sq

text: Sq tarkoittaa seuraavia:


title: Sn

text: Sn tarkoittaa seuraavia:


title: Ta

text: Ta tarkoittaa seuraavia:Ta on seuraavan henkilön nimi:


title: Tc

text: Tc tarkoittaa seuraavia:


title: Te

text: Te tai TE voi tarkoittaa seuraavia:


title: Th

text: Th tarkoittaa seuraavia:


title: Amadou Toumani Touré

text: Amadou Toumani Touré (s. 4. marraskuuta 1948 Mopti, Ranskan Sudan) on Malin entinen presidentti. Hän osallistui vuoden 1991 vallankaappaukseen, joka syrjäytti presidentti Moussa Traorén. Touré voitti vuoden 2002 presidentinvaalit ja valittiin uudelleen 2007.


title: Amadou Toumani Touré

text: Touré syntyi Moptissa, jossa hän myös aloitti opintonsa. Badalabougoun normaalilukion hän kävi vuosina 1966–1969, mink' jälkeen hän oli suunnitellut opiskelevansa opettaja. Touré kuitenkin liittyi armeijaan ja aloitti upseeriopinnot Katin sotilasakatemiassa, joka jo siirtomaa-aikana oli toiminut Joseph Gallienin mukaan nimettynä sotilastukikohtana. Liityttyään laskuvarjojoukkoihin Touré yleni nopeasti ja kävi useita sotilaskoulutuskursseja Neuvostoliitossa ja Ranskassa. Vuonna 1984 hänet nimitettiin everstin arvolla laskuvarjojoukkojen komentajaksi.


title: Amadou Toumani Touré

text: Maaliskuussa 1991, kun Moussa Traorén hallinto kukisti väkivaltaisesti mielenosoitukset, eversti Touré johti vallankaappausta joka poisti Moussa Traorén vallasta. Hänet valittiin "Comité de Transition pour le Salut du Peuplen" johtoon, jona aikana hän toimi maan valtionpäämiehenä. Juntta järjesti kansalliskonferenssin ja parlamentin ja presidentinvaalit 1992, jonka jälkeen Touré luovutti tehtävänsä maan ensimmäiselle vapaasti valitulle presidentille, Alpha Oumar Konarélle.


title: Amadou Toumani Touré

text: Kesäkuussa 2001 Touré oli YK:n pääsihteerin erityislähettiläs Keski-Afrikan tasavallassa maan tapahtuneen epäonnistuneen vallankaappauksen jälkeen. Touré erosi armeijasta syyskuussa 2001 osallistuakseen vuoden 2002 presidentinvaaliin, jossa voitti merkittävimmän kilpailijansa Soumaila Cissén.


title: Amadou Toumani Touré

text: Touré ei kuulu mihinkään poliittiseen puolueeseen. Hänen hallituksessaan on kaikkien malilaisten puolueiden jäseniä. Vuonna 2002 hän nimitti pääministeriksi Ahmed Mohamed ag Hamanin, jota kuitenkin seurasi vuonna 2004 Ousmane Issoufi Maïga. Touré pyrki toiselle kaudelle huhtikuun 2007 presidentinvaalissa, jossa hän sai 71,20 % äänistä. Hävinnyt entinen parlamentin puhemies Ibrahim Boubacar Keïta syytti vaalivilppiä, mutta kansainväliset tarkkailijat pitivät vaaleja onnistuneina.


title: Amadou Toumani Touré

text: 21. maaliskuuta 2012 Malissa alkoi vallankaappaus ja vallan kaapanneet sotilaat ilmoittivat maan instituutioiden hajottamisesta ja perustuslain kumoamisesta, sekä presidentin kauden päättyneen. Vallankaappauksen seurauksena Touré jätti eronpyyntökirjeen Djibril Bassolelle, joka toimii Ecowasin pääneuvottelijana Malin kriisissä. Sotilasjuntan ja Ecowasin sopimuksen mukaisesti valta siirtyi väliaikaisesti parlamentin puhemiehelle Dioncounda Traorelle.


title: Amadou Toumani Touré

text: Vuonna 2013 järjestetyt presidentinvaalit voitti Ibrahim Boubacar Keïta,


title: Uub

text: Uub voi tarkoittaa ainakin seuraavia asioita:


title: Mopti

text: Mopti on kaupunki, kunta sekä Moptin alueen ja Moptin piirin hallinnollinen keskus Malissa. Se sijaitsee Nigeriin laskevan Banijoen suussa 650 kilometriä maan pääkaupungista Bamakosta koilliseen. Kunnassa on 114 300 asukasta (vuonna 2009). Ranskan siirtomaa-aikana Moptista kehittyi kaupunki ja merkittävä kalastussatama. Sen alueelta pyydetään 90 prosenttia Malin kalansaaliista, ja kaupunki on ympäröivän maaseudun taloudellinen keskus. Vaikka Moptissa ei ole huomattavia nähtävyyksiä, se on merkittävä matkailukeskus, sillä sieltä järjestetään matkoja muualle Maliin.


title: Mopti

text: Moptin kaupunkikunnan pinta-ala on 125 neliökilometriä. Se rajoittuu ympäröivään Socouran maalaiskuntaan. Keskusta on rakennettu kolmelle saarelle, minkä johdosta kaupunkia kutsutaan toisinaan ”Malin Venetsiaksi”. Moptin kuntaan kuuluu myös 13 kilometrin päässä sijaitseva erillinen Sévarén esikaupunki. Nigerjoki muodostaa Moptin ympäristössä suuren tulva-alueen, jota kutsutaan Nigerin sisämaasuistoksi. Kaupungin keskustaa sekä Moptin ja Sévarén välistä tulva-aluetta ympäröivät suojavallit.


title: Mopti

text: Seutu sijaitsee Sahelin ja Sudanin vyöhykkeiden rajalla. Vuoden kuumimman kuukauden toukokuun keskilämpötila on 32,9 °C. Viileintä on tammikuussa, keskimäärin 22,6 °C. Vuotuinen sademäärä on 552 millimetriä. Sadekausi kestää kesäkuusta syyskuuhun.


title: Mopti

text: Hallinnollisesti kunta jakautuu yhteentoista kaupunginosaan: Komoguel I, Komoguel II, Gangal, Mossinkoré, Bougoufié, Toguel, Taïkiri, Médina Coura, Sévaré I, Sévaré II ja Sévaré III. Asukkaat ovat kansallisuudeltaan etupäässä bozoja, fulbeja, bambaroita, dogoneja, moseja, soninkeja, songhaita, tuaregeja, boboja, samoja ja miniankoja. Yleisimmät kielet ovat fulani ja bozo. Vallitsevat uskonnot ovat islam, katolisuus ja protestanttisuus.


title: Mopti

text: Paikkakunta on saanut alkunsa bozojen asuttamasta Moptin kylästä. Ranskan siirtomaavallan aikana siitä kehittyi kaupunki ja maan tärkein kalastussatama. Parempien liikenneyhteyksiensä ansiosta Mopti syrjäytti Djennén alueen kaupallisena keskuksena. Kaupungin väkiluku on kasvanut nopeasti 1930-luvun alun 6 000 asukkaasta ja sen rakennettu alue on laajentunut osin hallitsemattomasti.


title: Mopti

text: Sévaréen johtaa maantie RN6 Bamakosta. Maantie RN15 vie Sévarésta Bandiagaran, Bankassin ja Koron kautta Burkina Fason rajalle ja maantie RN16 Gaoon. Moptissa on vilkas satama. Jokiliikenteestä vastaavat valtiollinen Comanav ja joukko yksityisyrittäjiä. Sévaréssa on kansainvälinen Ambodédjon lentokenttä. Kaupunkiliikennettä hoitavat taksit, pienet kuorma-autot sekä tulva-aikana veneet.


title: Mopti

text: Mopti on ympäröivän maatalousalueen kaupallinen keskus. Maanviljelijät tuottavat myyntiin varsinkin riisiä ja vihanneksia. Tärkeä merkitys on myös karjanhoidolla, kalastuksella ja käsityöammateilla. Yleisimmät kotieläimet ovat naudat, lampaat, vuohet ja aasit. Moptin alueella pyydetään 90 % Malin kalansaaliista. Valtaosa kalasta kuivataan tai savustetaan ja osa viedään ulkomaille. Kaupungissa on käsityökeskus, liikekeskus ja useita torialueita kuten Ottawa, Sakorowel ja Taïkiryn karjamarkkinat. Tärkeimmät myyntiartikkelit ovat kala ja karja. Teollisuus on vähäistä. Sitä edustavat kolme nykyaikaista leipomoa, jäätehdas, meijeri ja riisinkäsittelylaitos.


title: Mopti

text: Kaupungissa on yhdeksän peruskoulua, koraanikoulu, kaksi lyseota ja neljä ammattikoulua. Kulttuurilaitoksia ovat kansantalo, Gangalin koulun kulttuurikeskus ja kolme elokuvateatteria. Kaupungissa toimii useita musiikki- ja kansanperinneyhtyeitä. Katolisen lähetysaseman Issa Berin kirjasto on alueen suurin kirjasto. Moptissa ja Sévaréssa on myös pienet yleiset kirjastot.


title: Mopti

text: Julkisiin terveyspalveluihin kuuluvat aluesairaala, piirin terveyskeskus ja kuusi terveysasemaa. Lisäksi on joukko sairastupia, yksityisvastaanottoja ja apteekkeja. Yleisimmät sairaudet ovat malaria ja ripulitaudit. Moptissa on nykyaikainen vesijohtoverkko ja Sévarén lämpövoimalan varassa toimiva sähköverkko, jotka eivät kata laitakaupunkia ja Sévarén vanhaa osaa. Suurimman ympäristöongelman muodostavat jätevedet, jotka johdetaan Pagué Danéwal -nimiseen lampeen.


title: Mopti

text: Vuoden 2002 jalkapallon Afrikan-mestaruuskilpailuja varten Moptiin rakennettiin Baréma Bocoumin stadion, jonne mahtuu 15 000 katsojaa. Mestaruuskilpailujen jälkeen stadionia on käyttänyt paikallinen Débo Club de Mopti, joka pelaa Malin jalkapallon korkeimmalla sarjatasolla. Jalkapallon lisäksi kaupungissa harrastetaan muun muassa koripalloa, petankkia ja uintia.


title: Mopti

text: Mopti on yksi Malin tärkeimmistä matkailun keskuksista. Kaupungissa itsessään ei ole suuria turistikohteita, mutta sieltä tehdään retkiä Nigerjoelle, dogonien asuttamalle Bandiagaran kalliolle, historialliseen Djennén kaupunkiin ja Timbuktuun. Moptin omista nähtävyyksistä huomattavin on vuonna 1933 rakennettu Komoguelin perjantaimoskeija, jonka mallina on käytetty Djennén suurmoskeijaa. Syyskuun 22. päivän kanoottikilpailut ovat suuri yleisötapahtuma. Kaupungissa on hotelleja, ravintoloita ja vapaa-ajanviettopaikkoja.


title: Niger (joki)

text: Niger on 4 200 kilometriä pitkä joki Länsi-Afrikassa. Se sijaitsee Guinean, Malin, Nigerin, Beninin ja Nigerian alueilla. Niger on Afrikan kolmanneksi pisin joki; vain Niili ja Kongojoki ovat pitempiä. Nigerjoki alkaa Guineasta ja päätyy Nigeriaan, Guineanlahteen.


title: Niger (joki)

text: Joki saa alkunsa Fouta Djallonin ylängöltä noin 800 metriä merenpinnan yläpuolella. Se virtaa kohti koillista, jossa se muodostaa Nigerin sisämaasuistona tunnetun tulva-alueen. Kohdatessaan Saharan autiomaan eteläreunan Niger tekee mutkan ja kääntyy kohti kaakkoa. Ennen suistoaluetta siihen yhtyy suurin sivujoki Benue, joka saa alkunsa Kamerunin Adamawan tasangolta. Muita sivujokia ovat Kaduna, Sokoto, Bani ja Milo.


title: Niger (joki)

text: Nigerjoen allas käsittää lähes 2,2 miljoonan neliökilometrin laajuisen alueen, josta 1,5 miljoonaa neliökilometriä on varsinaista valuma-aluetta. Siihen kuuluu suurin osa Malista, Nigeristä ja Nigeriasta sekä osia Beninistä, Burkina Fasosta, Guineasta, Kamerunista, Norsunluurannikosta ja Tšadista.


title: Niger (joki)

text: Joki virtaa Guinean, Sudanin, Sahelin ja Saharan vyöhykkeillä, joiden ilmasto vaihtelee trooppisesta sademetsäilmastosta kuivaan aavikkoilmastoon. Virtaus vaihtelee huomattavasti vuoden eri aikoina. Vesi on korkeimmillaan ylä- ja alajuoksuilla syys-lokakuussa. Yläjuoksun vesi varastoituu loka-marraskuussa sisämaasuistoon, jossa tapahtuu voimakasta haihtumista. Sisämaasuiston tulva saapuu keskijuoksulle joulu-tammikuussa tai helmikuussa. Keskimääräinen virtaus oli vuosina 1971–2002 yläjuoksulla Koulikorossa 1 039, keskijuoksulla Niameyssa 704 ja alajuoksulla 5 066 kuutiometriä sekunnissa. Kuivuuden takia virtaus on vähentynyt yläjuoksulla 23, keskijuoksulla 34 ja alajuoksulla 17 prosenttia vuosien 1929–1970 mittaustuloksiin verrattuna. Vuotuinen virtaus Atlantin valtamereen on 160 miljardia kuutiometriä.


title: Niger (joki)

text: Nigerjoki on aina ollut tärkeä liikenneväylä. Se on purjehduskelpoinen matalapohjaisilla jokialuksilla osan vuodesta Koulikoron ja Bamakon, Malin ja Nigerin rajan sekä Nigerian Boussan osuuksia lukuun ottamatta. Alajuoksulla voidaan liikennöidä ympäri vuoden Onitshaan saakka. Koulikoron ja Gaon välillä on korkean veden aikaan laivaliikennettä.


title: Niger (joki)

text: Joen nimi perustunee tuareginkieliseen nimitykseen "egerou n-igereou" ”jokien joki”. Se tuli tunnetuksi Euroopassa Leo Africanuksen 1500-luvulla kirjoittaman kuvauksen perusteella. Nigerin luultiin kauan olevan yhteydessä Niiliin tai saavan alkunsa Tšadjärvestä ja virtaavan länteen Senegaljoen kautta. Joen yläjuoksua tutki ensimmäisenä eurooppalaisena Mungo Park vuonna 1795. Sen kulku saatiin kokonaan selville vuonna 1830.


title: Niger (joki)

text: Nigerjoen varrella asuvia kansoja ovat bambarat ja songhait Malissa, djermat Nigerissä, nupet Nigerian keskiosassa, igbot maan eteläosassa ja ijot joen suistossa. Joesta välittömästi elantonsa saavia etnisiä ryhmiä ovat sorkot, bozot ja somonot.


title: Niger (joki)

text: Markalan patoon perustuvalla Office du Nigerin keinokastelualueella viljellään riisiä ja sokeriruokoa. Kainjin vesivoimalaitos tuottaa sähköenergiaa Nigerialle ja Beninille. Lähes kaikki Nigerian öljy tuotetaan Nigerjoen suistossa. Ympäristöä uhkaavat joen saastuminen, ylikalastus ja sedimentaatio. Joen hyödyntämistä ja suojelua koordinoi vuonna 1980 perustettu alueen valtioiden yhteistyöelin.


title: Niger (joki)

text: Nigerin ja Nigerian valtiot ovat saaneet nimensä Nigerjoesta.


title: Svanetia

text: Svanetia () on historiallinen alue Georgian luoteisosassa. Alueen asukkaita ovat svanit (), jotka puhuvat svanin kieltä.


title: Svanetia

text: 3 000–5 000 metrin korkuisten vuorenhuippujen ympäröimä Svanetia on Euroopan korkeimmalla sijaitseva asuttu alue. Svanetia sijaitsee Kaukasuksen etelärinteillä Rioni-, Enguri- ja Tskhenistskalijokien varrella. Alue jakautuu kahteen osaan: alempaan Svanetiaan (Kvemo Svaneti, Lentekhin piirikunta) ja ylempään Svanetiaan (Zemo Svaneti, Mestian piirikunta), jotka on yhdistetty Georgian Samegrelon ja Zemo Svanetin sekä Ratša-Letškhumin ja Kvemo Svanetin hallintoalueisiin. Historiallisesti Svanetiaan ovat kuuluneet myös Kodorin laakso Abhasiassa sekä Kuban- ja Baksanjokien laaksot Venäjällä.


title: Svanetia

text: Antiikin aikana "Suaneti"-nimellä tunnettu alue oli riippuvainen Kolkhiksesta ja sen seuraajasta Egrisistä vuoteen 522 asti. Tuolloin svanetialaiset käyttivät hyväkseen Persian ja Bysantin välistä sotaa ja liittyivät Persiaan. Sodan lopussa Svanetia muodosti Abhasian kanssa kuningaskunnan, joka vuorostaan liitettiin yhdistyneeseen Georgian kuningaskuntaan 1000-luvulla. Svanetian ortodoksikulttuuri kukoisti erityisesti Tamarin aikana (hallitsi 1184–1213), ja häntä pidettiin alueella melkeinpä jumalattarena.


title: Svanetia

text: Mongolivaltakunta ei koskaan yltänyt Svanetiaan asti, ja alueesta tuli kulttuurin turvapaikka. Georgian kuningaskunnan hajottua 1460-luvulla alempi Svanetia ajautui Mingrelian prinssien hallintaan, kun taas ylempi Svanetia muodosti itsenäisen ruhtinaskunnan. Alue liittyi Venäjään vuonna 1837 ja nautti suurta autonomiaa vuoteen 1857 asti.


title: Svanetia

text: Vuonna 1921 Svanetiassa tapahtui epäonnistunut kansannousu vastaperustettua neuvostohallintoa vastaan.


title: Svanetia

text: Neuvostoliiton romahdus on tuonut alueelle vaikeita taloudellisia ongelmia. Kasvavat talousvaikeudet ja yleiset luonnonkatastrofit kuten tulvat ja maanvyöryt ovat lisänneet poismuuttoa.


title: Svanetia

text: Alueen alkuperäisväestö, svanit, ovat georgialaisten etninen ryhmä. 1930-luvulle asti svaneilla oli oma kategoriansa väestörekisterissä, mutta heidät on myöhemmin ryhmitelty georgialaisten alle. Svanit ovat ortodoksikristittyjä, jotka käännytettiin uskontoon 300–500-luvuilla. Joitakin jäänteitä vanhemmasta luonnonuskonnosta on kuitenkin onnistunut säilymään. Pyhä Yrjö (paikalliselta nimeltään "Jgëræg") on tärkein pyhimys. Svanit ovat säilyttäneet monia vanhoja perinteitään, kuten verikoston. Perheet ovat pieniä, ja mies on perheen pää. Vanhempia naisia kunnioitetaan suuresti.


title: Svanetia

text: Tyypillisesti svanit ovat kaksikielisiä ja käyttävät sekä georgiaa että svania. Georgia on enenevässä määrin korvaamassa svania.


title: Svanetia

text: Svanetia tunnetaan arkkitehtonisista aarteistaan ja kauniista maisemistaan. Kuuluisat svanetialaiset puolustustornit on suurimmaksi osaksi rakennettu 800–1100-luvuilla. Alueella on kymmeniä ortodoksikirkkoja ja linnoituksia, joista monet on sisällytetty Unescon maailmanperintöluetteloon, johon alue valittiin vuonna 1996. Svanetian kulttuurin parhaiten säilyneitä osa-alueita ovat tanssi ja laulu – alueen musiikki on erittäin monimutkaisesti polyfonista.


title: Jammu ja Kashmir

text: Jammu ja Kashmir (, ) on Intian pohjoisin osavaltio. Sen pääkaupunki ja suurin kaupunki on Srinagar. Jammu ja Kashmir jakautuu kolmeen alueeseen: Jammuun, Kashmiriin ja Ladakhiin. Osavaltiosta on sodittu useita kertoja Intian ja Pakistanin välillä. Alueella on autonomia. Jammun ja Kashmirin asukasluku on noin 12 541 302 (2011).


title: Jammu ja Kashmir

text: Jammun ja Kashmirin alueesta suurin osa on vuoristoa, joka kuuluu Himalajan länsiosaan. Se voidaan jakaa lounaasta koilliseen seitsemään vyöhykkeeseen: tasangot, kukkulat, Pir Panjalin vuoret, Kashmirin laakso, Himalaja, Induksen ylävirran laakso ja Karakoramin vuoret. Ilmasto muuttuu lounaisosan tasankojen subtrooppisesta koillisosan vuoristoilmastoon. Lounaassa sataa vuosittain yli 1100 mm, koillisessa vain 75 mm. Alue on seismisesti aktiivista, pieniä järistyksiä tulee usein. Suuri maanjäristys, jonka keskus oli Pakistanin puolella, aiheutti tuhoja vuonna 2005.


title: Jammu ja Kashmir

text: Osavaltion asukkaiden etninen tausta, kieli ja uskonto vaihtelevat alueelta toiselle. Muslimeita on enemmän kuin muualla Intiassa, noin kaksi kolmasosaa. Muista suuri osa on hinduja, mutta alueella on myös pienet sikhi- ja buddhalaisvähemmistöt.


title: Jammu ja Kashmir

text: Pääosa väestöstä harjoittaa omavaraisviljelyä pengerretyillä rinnepelloilla. Riisi on tärkein viljelyskasvi.


title: Juoksujalkaiset

text: Juoksujalkaiset (Chilopoda) on niveljalkaisten luokka. Ne sekoitetaan usein kaksoisjalkaisiin (Diplopoda), jotka kuitenkin ovat kasvinsyöjiä. Yhdessä ne kuuluvat tuhatjalkaisten (Myriapoda) alajaksoon. Juoksujalkaisiin kuuluu 24 heimoa, joista tunnetaan yhteensä yli 3 100 lajia, mukaan lukien 6 fossiilista lajia. Kokonaislajimääräksi on arvioitu noin 7 000.


title: Juoksujalkaiset

text: Juoksujalkaiset ovat litteitä, useista jaokkeista muodostuvia eläimiä, joiden vartalon kussakin jaokkeessa on yksi pari raajoja. Ryhmän erityisenä piirteenä ensimmäinen raajapari on muuntunut pään sivuille osoittaviksi, paksuiksi ja koukkumaisiksi leukaraajoiksi ("forcipulae"), joiden kärjessä olevaan kynteen tulee tiehyt myrkkyrauhasesta. Vaikka leukaraajat eivät sijaitse päässä, ne toimivat kiinteästi yhdessä eläimen suuosien kanssa. Leukaraajojen väliin eläimen vatsapuolelle jää leukaraajojen tyvilevy, jonka kärkiosan muoto on usein tärkeä lajinmääritystuntomerkki. Täysikasvuisen juoksujalkaisen raajaparien lukumäärä vaihtelee lajista riippuen 15:stä 181:een määrän ollessa aina pariton. Nuorilla yksilöillä raajoja voi olla vähemmän.


title: Juoksujalkaiset

text: Silmät muodostuvat erillisistä pistesilmistä, joita on lajista riippuen nollasta kuuteensataan kappaletta, tavallisesti joitakin kymmeniä. Pistesilmät voivat olla keskenään erikokoisia. Pään etuosassa on pitkät tuntosarvet ja suuosat muodostuvat yhdestä parista voimakkaita yläleukoja sekä kahdesta parista alaleukoja. Eläimen iho läpäisee hyvin kosteutta ja juoksujalkaiset ovat alttiita kuivumiselle. Ilmeisesti osa hapenotosta tapahtuu suoraan ihon läpi, vaikka lähes kaikissa jaokkeissa onkin hengitysputkien aukot. Verenkierto on avoin ja ruumiinnesteen pitää liikkeessä selkäpuolen pitkä, putkimainen sydän.


title: Juoksujalkaiset

text: Juoksujalkaiset ovat petoja. Ne saalistavat tavallisesti pieniä selkärangattomia, mutta suurimmat lajit jopa pieniä nisäkkäitä, liskoja, sammakkoeläimiä sekä muita selkärankaisia. Lajit ovat aktiivisia pääasiassa yöllä tai hämärän aikaan, jolloin ilmankosteus on korkea. Juoksujalkaiset liikkuvat maastossa etsien saalista ja hyökkäävät sen kimppuun nopealla syöksyllä. Saatuaan saaliin kiinni, eläin upottaa terävät leukaraajansa siihen ja ruiskuttaa myrkkyä. Omia saalistajiaan vastaan juoksujalkaiset puolustautuvat pakenemalla hyvin nopeasti, mutta osalla lajeista on lisäksi esimerkiksi myrkkyrauhasia, limaa tuottavia rauhasia tai ne pelottavat uhkaajaansa tuottamalla ääntä.


title: Juoksujalkaiset

text: Juoksujalkaiset viihtyvät maaperässä, lahoavassa kasviaineksessa tai kuorten raoissa, joissa ilmankosteus pysyy korkeana. Osa lajeista on hyvin erikoistuneita elinympäristönsä suhteen.


title: Juoksujalkaiset

text: Lisääntyminen tapahtuu yleensä suvullisesti, mutta joukossa on myös neitseellisesti lisääntyviä lajeja. Parittelun yhteydessä koiras joko siirtää spermapaketin suoraan naaraan sukuaukkoon tai laskee sen maahan ja ohjaa naaraan poimimaan sen. Munien lukumäärä vaihtelee ja joillakin lajeilla naaras hoitaa munia. Toukat ovat aluksi raajattomia, mutta kaikkien raajojen aiheet ovat olemassa jo tuolloin. Kehitys täysikasvuiseksi kestää 2–4 kuukautta ja sukukypsäksi 4–12 kuukautta. Pohjoismaisilla lajeilla kokonaiselinaika lienee useimmiten 2–3 vuotta.


title: Juoksujalkaiset

text: Juoksujalkaisia tavataan napaseutuja ja Saharan sisäosia lukuun ottamatta kaikkialla maailmassa. Lajisto on runsain lämpimillä alueilla.


title: Juoksujalkaiset

text: Suomessa tunnetaan 21 lajia, joista muutamat elävät ainoastaan kasvihuoneissa. Lajeista isojuoksiainen ("Geophilus electricus") ja tammijuoksiainen ("Brachygeophilus truncorum") on vuoden 2010 kansallisessa uhanalaisarvioinnissa luokiteltu vaarantuneiksi (VU). Lisäksi viherjuoksiaisen ("Geophilus carpophagus") ainoa tunnettu esiintymispaikka on tuhoutunut ja laji on luokiteltu Suomesta hävinneeksi (RE).


title: Juoksujalkaiset

text: Juoksujalkaisista on monia kansanuskomuksia. Vanhan pohjoisamerikkalaisen sanonnan mukaan kun ihmisen hampaat näkyvät, juoksujalkainen laskee ne, minkä jälkeen hampaat putoavat yksitellen.


title: Nemi

text: Nemi on kaupunki Rooman metropolikaupungissa keskisessä Italiassa Albanovuorten rinteillä Nemijärven läheisyydessä. Kaupunki sijaitsee noin kuusi kilometriä luoteeseen Velletrin kaupungista ja noin 30 kilometriä kaakkoon Roomasta.


title: Nemi

text: Kaupungin nimi on peräisin latinan kielen sanoista "nemus Aricinum", "Ariccian lehto", joka on pieni kylä Nemijärven rannalla. Antiikin aikoina järven rannoilla ei ollut kaupunkia, mutta Ariccian lehto oli Diana Nemorensiksen, erään Rooman valtakunnan tunnetuimman kultin ja sen temppelin sijaintipaikka.


title: Nino Burdžanadze

text: Nino Anzoris asuli Burdžanadze (, s. 16. heinäkuuta 1964 Kutaisi, Imereti, Georgian SNT, Neuvostoliitto) on georgialainen juristi ja poliitikko. Hän oli Georgian parlamentin puhemies marraskuusta 2001 kesäkuuhun 2008. Hän oli myös kahteen kertaan maan virkaatekevä valtionpäämies.


title: Nino Burdžanadze

text: Kutaisissa syntynyt Burdžanadze valmistui vuonna 1986 Tbilisin yliopistosta ja opiskeli Moskovan yliopistossa 1986–1989. Häntä pidetään länsimielisenä ja hän mm. puolustaa Georgian EU- ja NATO-jäsenyyttä.


title: Nino Burdžanadze

text: Väärennettyjen vaalien jälkeen 2. marraskuuta 2003 hän liittyi Georgian oppositioon ja ryhtyi toimimaan silloista presidenttiä Eduard Ševardnadzea vastaan. Kun Ševardnadze erosi, hänestä tuli automaattisesti Georgian presidentti (virassa 2003–2004). Georgian samettivallankumouksen jälkeen Mikheil Saakašvilin voitettua uudet vaalit hänestä tuli taas parlamentin puhemies.


title: Nino Burdžanadze

text: Saakašvilin erottua virastaan 25. marraskuuta 2007 häntä vastaan suunnattujen protestien vuoksi Burdžanadzesta tuli taas virkaatekevä presidentti, kunnes Saakašvili valittiin uudelleen kaudelle.


title: Nino Burdžanadze

text: Burdžanadze ilmoitti yllättäen 21. huhtikuuta 2008, ettei asettuisi ehdolle parlamenttivaaleihin. Hänen kautensa puhemiehenä päättyi 7. heinäkuuta 2008. Lokakuussa 2008, Venäjän ja Georgian käymän Etelä-Ossetian sodan jälkeen, Burdžanadze ilmoitti perustavansa oppositiopuolueen.


title: Nino Burdžanadze

text: Maaliskuussa 2009 Georgian turvallisuusjoukot pidättivät kannattajia Burdžanadzen epäiltynä rynnäkkökiväärien hankkimisesta.


title: Nino Burdžanadze

text: Huhtikuussa 2009 Georgian verottaja antoi Burdžanadzelle 1,526 miljoonan larin mätkyt (noin miljoona US$). Hänellä on noin 12 miljoonan larin arvoinen luksusasunto Tbilisin Tsknetin lähiössä, jonka hän sai presidentti Saakašvilin määräyksellä yhden larin hintaan toukokuussa 2008.


title: Nino Burdžanadze

text: Burdžanadze matkusti maaliskuussa 2010 Moskovaan neuvottelemaan pääministeri Vladimir Putinin kanssa. Saakašvilin Yhtenäisen Georgian liikkeen poliitikot syyttivät häntä maanpetoksesta ja vaativat rikossyytteitä. Burdžanadze on pitänyt Georgian johtoa vastuullisena elokuun 2008 sodasta ja pitää Saakašvilin pysymistä vallasta mahdollisena vain venäläisvastaista hysteriaa lietsomalla.


title: Nino Burdžanadze

text: 13. maaliskuuta 2010 Imedi-TV-kanavalla näytettiin paniikkia herättänyt kuvitteellinen dokumentti, jossa väitettiin Venäjän hyökänneen maahan, Saakašvili tapetun ja Burdžanadze eräiden muiden oppositiopoliitikkojen kanssa liittoutuneen Venäjän kanssa.


title: Mullan alla

text: Mullan alla ("Six Feet Under") on yhdysvaltalaisen HBO:n tuottama draamasarja. Sen esittäminen alkoi Yhdysvalloissa 3. kesäkuuta 2001. Sarja oli sekä arvostelijoiden että yleisön suosiossa ja sitä tehtiin yhteensä viisi tuotantokautta eli 63 jaksoa. Sarjan loi Alan Ball, joka tunnetaan myös elokuvan "American Beauty" käsikirjoittajana sekä True Blood-televisiosarjan luojana. Sarjaa esitti Suomessa MTV3 ja siitä nähtiin syksyllä 2006 viides ja viimeinen tuotantokausi. Yle Teema esitti sarjan uusintana huhtikuusta 2009 alkaen.


title: Mullan alla

text: "Mullan alla" kertoo omalaatuisen Fisherin hautausurakoitsijaperheen elämästä. Pääteemana on ironisuuden ja mustan huumorin värittämä kuolema.


title: Mullan alla

text: Sarjan aloitusjaksossa perheen isä Nathaniel Fisher kuolee traagisesti liikenneonnettomuudessa. Isä ilmestyy kuitenkin useasti sarjan myöhemmissä jaksoissa perheensä jäsenille jutustelemaan näiden kanssa – kuolleet kummittelevat sarjassa muutenkin vähän väliä. Fisherin elossa oleviin perheenjäseniin lukeutuvat äiti Ruth (Frances Conroy) sekä aikuiset lapset Nathaniel "Nate" (Peter Krause), David (Michael C. Hall) ja Claire (Lauren Ambrose).


title: Mullan alla

text: Nate ja David ottavat isänsä kuoltua hautausurakointiliikkeen haltuunsa. Perheen esikoinen, 35-vuotias Nate, seurustelee shiatsu-hieroja Brenda Chenowithin (Rachel Griffiths) kanssa. Myöhemmin Nate tapaa uudelleen entisen kämppäkaverinsa Seattlen ajoilta Lisa Kimmelin (Lili Taylor), ja Lisa tulee Naten järkytykseksi raskaaksi. Natella on vakava sairaus; aivoverisuonten valtimo-laskimoepämuodostuma (AVM), jonka vuoksi hänelle tehdään iso leikkaus. Leikkauksen jälkeen Nate ryhdistäytyy ja Lisa ja tytär Maya muuttavat asumaan Naten kanssa. David tapailee poliisi Keith Charlesia (Mathew St. Patrick). Sarjaa on sekä kiitelty että moitittu sen avoimesti kuvaamasta homoseksuaalisuudesta. Kuopus Clare, sarjan alkupuolella varsin ailahtelavainen nuori nainen, alkaa lukion loputtua opiskella taidetta.


title: Mullan alla

text: Sarjan jokaisen jakson alussa kuolee ihminen, ja vainajasta tulee aina Fisherin hautaustoimiston asiakas. Pääasiassa sarja keskittyy kuitenkin keskeisiin hahmoihinsa, heidän ihmissuhteisiinsa, elämiinsä ja ongelmiinsa.


title: Piruja miehiksi

text: Piruja miehiksi (englanninkielinen alkuteos Dust Devils, 2002) on Matt Snyderin kirjoittama roolipeli. Suomennoksen on julkaissut roolipelikustantaja Arkkikivi.


title: Piruja miehiksi

text: Sääntösysteemiltään "Piruja miehiksi" on melko yksinkertainen, sillä kaikki konfliktitilanteet ratkaistaan pokeria muistuttavalla korttipelillä. Peli suunniteltiin lähinnä westernien peluutukseen, mutta sitä voi käyttää muissakin ympäristöissä.


title: Raideliikenneonnettomuus

text: Raideliikenneonnettomuudella tarkoitetaan raideliikenteessä junalle, raitiovaunulle tai metrolle tapahtunutta onnettomuutta, jossa ne vaurioituvat tai suistuvat kiskoilta tai niiden matkustajia tai henkilokuntaa kärsii henkilövahinkoja. Tasoristeysonnettomuutta pidetään raideliikenneonnettomuutena vain, mikäli raideliikenteeseen käytetty kulkuneuvo suistuu kiskoilta tai sen matkustajia tai henkilökuntaa kärsii henkilövahinkoja. Ihmisten tai eläinten jäämistä liikkuvan raideliikennekulkuneuvon alle ei pidetä raideliikenneonnettomuutena. Suomessa raideliikenneonnettomuudet tutkii Onnettomuustutkintakeskus. Ihmisten tai eläinten allejäännit puolestaan kuuluvat poliisin tutkittaviksi.


title: SNOBOL

text: SNOBOL (lyhenne englannin sanoista "StriNg Oriented symBOlic Language") on tietokoneiden ohjelmointikieli, jonka kehittivät David J. Farber, Ralph Griswold ja Ivan Polonsky vuosina 1962–1967. Viimeinen versio alkuperäisiltä kehittäjiltä on SNOBOL4, joka on julkaistu vuonna 1967.


title: SNOBOL

text: Ohjelmointikielen nimi on humoristinen viittaus vanhempaan COBOL-kieleen, mutta näillä kahdella ohjelmointikielellä ei ole muita yhtäläisyyksiä.


title: SNOBOL

text: SNOBOL kehitettiin alun perin merkkijonojen käsittelyä varten.


title: Vienan runokylät

text: Vienan runokylistä kerättiin aikoinaan suurin osa siitä suomalais-karjalaisesta kansanrunoaineistosta, josta koottiin Kalevala. Runot kerättiin Vienan Karjalan kylien ihmisiltä, jotka eivät osanneet lukea ja näin olivat tallentaneet runot muistiinsa perintönä vanhemmilta polvilta. Kylistä kerättiin Kalevalan synnyttänyt aineisto. Runokylät toimivat innoituksen aiheena myös vuosisadan vaihteen tienoilla Suomen kulttuurielämässä vallinneessa karelianismissa.


title: Vienan runokylät

text: Merkittäviä runokyliä olivat Vuokkiniemi, Latvajärvi, Venehjärvi, Ponkalahti, Pirttilahti, Tšena, Tollonjoki, Uhtua, Vuonninen, Lonkka, Jyvöälahti, Haikola, Jyskyjärvi, Pistojärvi, Paanajärvi, Kontokki, Kostamus, Akonlahti, Rimpi, Kuivajärvi, Hietajärvi ja Vuokinsalmi.


title: Vienan runokylät

text: Runokylistä Rimpi, Kuivajärvi ja Hietajärvi sijaitsevat hallinnollisesti Suomen puolella Kuhmossa ja Suomussalmella aivan valtakunnanrajan läheisyydessä.


title: Vienan runokylät

text: Nykyaikana runokylien tilanne on yhä heikko, mutta elvytystyötä tehdään. Toisessa maailmansodassa kyliä tuhottiin ja suurin osa asukkaista joutui evakkoon. Monet perheet palasivat rikkonaisina takaisin. 1960–1970-luvuilla monet pienet, perspektiivittöminä pidetyt kylät hävitettiin ja alueelle perustettiin Uhtuan sovhoosi. Kaikki asukkaat pakotettiin muuttamaan Uhtualle, Vuokkiniemeen tai Vuonniseen. Tavoitteena oli tehokas maataloustuotanto, asukkaiden keskittäminen palveluiden lähelle, mutta myös rajaseudun kylien helpompi kontrollointi ja valvonta. Kylät sijaitsivat rajavyöhykkeellä, ja olivat näin suljettua aluetta, jonne eivät edes neuvostoliittolaiset saaneet mennä ilman erityistä lupaa.


title: Vienan runokylät

text: Tavoite elintason nostamisesta kaupunkien tasolle ja maataloustuotannon tehostamisesta ei toteutunut. Kostamukseen päätettiin rakentaa kaupunki ratkaisuksi taloudellisiin ongelmiin. Kaupunkiin muutti paljon vierasta väkeä muun muassa Ukrainan SNT:sta. Kostamuksesta tehtiin oma erillinen hallintoalue, ja 1980-luvulla aloitettiin suunnitelmat maataloustuotannon tehostamiseksi ja uudenaikaistamiseksi.


title: Vienan runokylät

text: Vuoteen 1956 saakka Vienan koulut toimivat suomeksi, ja lapset oppivat unohtamansa kielen uudelleen. Sen jälkeen siirryttiin kouluissa käyttämään venäjää, mikä oli karjalaisille täysin vieras kieli. Karjalan kieli säilyi hyvin kotikielenä 1970-luvulle saakka, jolloin kiellettiin lastentarhoissa muun kuin venäjän puhuminen. Vielä nykyäänkin on Vienan karjalaisperheissä yleistä, että vanhemmat osaavat ja puhuvat karjalaa, kun taas lapset venäjää.


title: Vienan runokylät

text: Neuvostoliiton romahduksen seurauksena alkoi runokylien elvytystyö. Elvytystyötä tekevät Vienan runokylät -projekti yhteistyössä Arhippa Perttusen säätiön ja Juminkeko-säätiön kanssa.


title: Vienan runokylät

text: Runonlaulanta on nykyään katoamassa. Enää vain harvat ihmiset osaavat perintönä kulkeneita runoja ja lauluja, eikä taitoa ole vanhaan tapaan siirtynyt nykyaikana venäläistyneille jälkipolville.


title: Synkretismi

text: Synkretismi on uskontojen toisiinsa sekoittumista ja yhteensulautumista. Synkretismi on uskontojen yleinen piirre, sillä kaikki uskonnot ovat ajan kuluessa muuttuneet ja omaksuneet kanssakäymisen tuloksena vaikutteita, ja uusia uskontoja on syntynyt entisten pohjalle.


title: Synkretismi

text: Synkretismin käsite on uskontotieteessä ongelmallinen ja kiistanalainen. Uskontoja ei ole mahdollista luokitella synkretistisiin ja ei-synkretistisiin, eikä ole olemassa uskontoa, jossa ei ole minkään toisen perinteen vaikutusta. Synkretismin käsitettä käytetään myös usein halventavasti implikoimaan alkuperäisen ja autenttisen opin korruptoitumista.


title: Matthew Perry (näyttelijä)

text: Matthew Langford Perry (s. 19. elokuuta 1969 Williamstown, Massachusetts) on kanadalais-yhdysvaltalainen näyttelijä, joka tunnetaan parhaiten Chandler Bingin roolista komediasarjassa "Frendit", josta hän ansaitsi Emmy-ehdokkuuden. Perry on esiintynyt myös lukuisissa elokuvissa, mukaan lukien elokuvissa "Suin päin suhteeseen" (1997), "Koko potti" (2000) ja "17 Again" (2009).


title: Matthew Perry (näyttelijä)

text: Perry syntyi Williamstownissa Massachusettsin osavaltiossa Yhdysvalloissa. Hänen äitinsä Suzanne Morrison (o.s. Langford) on kanadalainen journalisti ja hänen isänsä John Bennett Perry on yhdysvaltalainen näyttelijä ja entinen malli. Perryn vanhemmat erosivat tämän ollessa alle vuoden vanha ja hänen äitinsä nai myöhemmin radiotoimittaja Keith Morrisonin. Perry jäi asumaan äitinsä luokse Ottawaan, Kanadaan. Nuoruusvuosinaan hän harrasti tennistä ja oli yksi ansioikkaimmista nuorisopelaajista.


title: Matthew Perry (näyttelijä)

text: Vuonna 1993 Perry ja hänen hyvä ystävänsä Andrew Hill Newman päättivät käsikirjoittaa oman sarjan, "Maxwell's House", joka kertoi parikymppisten ystävysten elämästä. NBC:llä oli kuitenkin jo tekeillä samanlainen sarja, joka myöhemmin tunnettiin nimellä "Frendit". Vuonna 1994 Perry kävi koe-esiintymisessä ja sai paikan Chandler Binginä.


title: Matthew Perry (näyttelijä)

text: Perry näytteli käsikirjoittaja Matt Albieta NBC:n lyhytikäisessä sarjassa "Studio 60". Lisäksi hän on esiintynyt useissa menestyneissä elokuvissa kuten "Koko potti", "17 Again" ja "Tango kolmelle" sekä "Saran suloinen kosto".


title: Matthew Perry (näyttelijä)

text: Perryllä on ollut päihdeongelmia, minkä takia hänen ystävänsä ja "Frendien" näyttelijäkollegansa Jennifer Aniston ryhtyi hänen personal trainerikseen vuonna 2002. Perry on seurustellut muun muassa näyttelijä Julia Robertsin kanssa.


title: Thelema

text: Thelema on brittiläisen okkultistin Aleister Crowleyn vuonna 1904 Egyptissä perustama uskonto. Crowleya pidetään theleman profeettana. Nykyisin thelemaa harjoittaa ainakin Ordo Templi Orientis. Theleman tärkein pyhä kirja on Crowleyn "Liber AL vel Legis" eli "Lain kirja", jonka Crowleyn mukaan Aiwass-niminen henki, aioni, saneli hänen Rose-vaimonsa kautta. Theleman harjoittajia kutsutaan "thelemiiteiksi".


title: Thelema

text: Thelemassa uskotaan, että kaikki manifestoitunut todellisuus on tulosta aika-paikkajatkumo Nuitin ja "Elämän ja Viisauden prinsiippi" Haditin välisestä vuorovaikutuksesta. Tämä vuorovaikutus synnyttää Tietoisuuden prinsiipin (Ra-Hoor-Khuit), joka puolestaan hallitsee olemassaoloa. "Lain kirjassa" näitä prinsiippejä symboloivat egyptiläisen panteonin jumalat.


title: Thelema

text: Thelemiittien mukaan kaikki uskonnot pohjautuvat samaan universaaliin totuuteen. Niinpä eri uskontojen tutkiminen on tärkeä osa theleman uskonnonharjoitusta.


title: Thelema

text: Theleman mukaan jokaisella ihmisellä on sekä sielu että "Augoiedes" eli "pyhä suojelusenkeli", joka on eräänlainen korkeampi sielu tai suojelusenkeli. Yhteyden saavuttaminen "Suojelusenkeliin" on yksi vihityn merkittävimpiä tehtäviä. Varsinaiseen kuolemanjälkeiseen elämään ei uskota, vaan elämä ja kuolema nähdään saman jatkumon osina. Augoiedes kuitenkin on kuolematon.


title: Thelema

text: Theleman keskeinen laki on "Tee mitä tahdot" (Do what thou Wilt). Tämä ei tarkoita jokaisen halun toteuttamista, vaan sitä, että ihminen on velvollinen viisauttaan kehittämällä tutustumaan omaan jumalalliseen "Todelliseen Tahtoonsa", ikään kuin kohtaloonsa tai kutsumukseensa elämässä, joka hänen tulee edelleen toteuttaa. Käskyn voisikin tulkita tarkoittamaan: "Anna kohtalosi täyttyä."


title: Thelema

text: Thelemassa harjoitetaan muun muassa meditaatiota, rituaalimagiaa, itsekuria sekä pyhien tekstien tutkimista. Näiden kaikkien tarkoituksena on oman todellisen Tahdon löytäminen ja toteuttaminen, henkinen kasvu ja yhteys korkeampiin tietoisuuden tasoihin.


title: Thelema

text: Theleman juhlapäiviä ovat päiväntasausten ja päivänseisausten lisäksi "Juhla Profeetan ja hänen Morsionsa ensi yölle" (The Feast for the First Night of the Prophet and His Bride) elokuun kahdentenatoista, "Juhla Lain Kirjan kirjoittamisen kolmelle päivälle" (The Feast for the Three Days of the Writing of the Book of the Law) 8. – 10. huhtikuuta, sekä "Juhla Ylimmälle Rituaalille" (The Feast for the Supreme Ritual), jolloin kutsutaan Horusta ja joka on thelemiittien uudenvuodenjuhla, maaliskuun 20. päivänä. Tasauksista kevätpäiväntasaus on merkittävin.


title: Thelema

text: Lisäksi juhlistetaan syntymää, puberteettia ja kuolemaa.


title: Xe

text: Xe tarkoittaa seuraavia:


title: Yb

text: Yb tarkoittaa seuraavia:


title: Opetushallitus

text: Opetushallitus (OPH, ) on Helsingissä toimiva opetus- ja kulttuuriministeriön alainen virasto, joka vastaa varhaiskasvatuksen, esi- ja perusopetuksen, aamu- ja iltapäivätoiminnan, lukiokoulutuksen, ammatillisen peruskoulutuksen, aikuiskoulutuksen, vapaan sivistystyön ja taiteen perusopetuksen kehittämisestä.


title: Opetushallitus

text: Opetushallitus syntyi 1. huhtikuuta 1991, kun keskusvirastoina toimineet Kouluhallitus ja Ammattikasvatushallitus yhdistettiin. Tarkoituksena oli keskittää kaikki opetustoimintaa koskevat asiat yhteen keskusvirastoon. Tavoitteena oli, että uusi virasto keskittyisi opetuksen tavoitteiden, sisältöjen ja menetelmien kehittämiseen sekä koulutuksen tuloksellisuuden seurantaan ja edistämiseen.


title: Opetushallitus

text: Kouluhallituksen alaisuudessa toiminut Valtion audiovisuaalinen keskus lakkautetiin vuonna 1994 ja sen tehtävät jaettiin Opetushallituksen ja Yleisradion kesken.


title: Opetushallitus

text: Kansainvälisen liikkuvuuden ja yhteistyön keskus CIMO ja Opetushallitus yhdistyvät uudeksi Opetushallitukseksi vuoden 2017 alussa.


title: Opetushallitus

text: Opetushallitus muun muassa laatii opetussuunnitelmien, tutkintojen ja näyttötutkintojen perusteet sekä kehittää koulutusta ja sen tuloksellisuutta. Kehittämistyö tapahtuu oppilaitosten ja muiden sidosryhmien kanssa toteutetuissa kehittämishankkeissa. Opetushallitus myös kerää koulutusalan tietoa ja tarjoaa niitä erilaisina tietopalveluina. Opetushallitus koordinoi valtion tukemaa pitkäkestoista opettajien täydennyskoulutusta ja kehittää ja levittää oppimateriaaleja.


title: Opetushallitus

text: Suoraan Opetushallituksen hallinnon alaisena on 11 oppilaitosta, joihin kuuluvat kuusi yleissivistävää erityisoppilaitosta, kaksi kielikoulua (Helsingin ranskalais-suomalainen koulu ja Suomalais-venäläinen koulu) sekä Helsingin eurooppalainen koulu, Saamelaisalueen koulutuskeskus ja Merenkulun turvallisuuskoulutuskeskus.


title: Opetushallitus

text: Opetushallitus on jaettu kuuteen toimintayksikköön, jotka vastaavat yleissivistävästä koulutuksesta ja varhaiskasvatuksesta, ammattikoulutuksesta, kansainvälistymispalveluista, koulutustoimialan palveluista, hallintopalveluista ja ruotsinkielisestä koulutuksesta.


title: Opetushallitus

text: Valtioneuvosto nimittää Opetushallituksen johtokunnan. Johtokunnan tehtävinä onLähde


title: Olevainen

text: Olevainen eli oleva tai olevaisuus tarkoittaa varsinkin filosofiassa todellisuutta, kaikkeutta. Olevan vastakohta on ei-oleva.


title: Kinkerit

text: Kinkerit, lukukinkerit tai lukuset olivat rippikoulua edeltäneitä opetus- ja kuulustelutilaisuuksia Suomen maaseutualueilla. Kinkereillä opeteltiin muun muassa lukemaan ja luettiin katekismusta sekä Raamattua. Opettajana toimi usein pappi, kanttori tai lukkari. Yleisesti kinkereitä järjestettiin kansakoulujen yleistymiseen asti. Nykyään niitä järjestetään edelleen maaseudulla. Kaupungeissa kinkeritoiminta on hiipunut. Paikallisesti niillä on edelleen merkitystä sosiaalisina tilaisuuksina sekä seurakunnan toiminnan ja toimihenkilöiden esittelytilaisuuksina. Kinkereitä järjestettiin vuonna 2005 noin 3000.


title: Kinkerit

text: Maaseudulla on edelleen seurakuntia, jotka on jaettu kinkeripiireihin, usein kylittäin. Kinkerit järjestestetään piireittäin kouluilla, seurakunnan tiloissa ja kodeissa. Entisaikaan kinkerit järjestettiin useimmiten isoissa maataloissa, joiden kesken järjestämisvastuu vaihteli. Tilaisuuksissa oli uskonnollisen ohjelman lisäksi myös tarjoilua, jonka osalta esiintyi myös jonkinasteista kilpailua. Haluttiin näyttää mitä oma tila pystyy tarjoamaan.


title: Kinkerit

text: Kinkerit-sana on lainaa muinaisruotsin sanasta gengiärdh tai gingerdh, joka tarkoitti arvovieraiden vastaanottajaisvalmisteluja tai tuotelahjaa mm. ruokavaroja, jotka varattiin matkakestitykseksi esimerkiksi kuninkaalle, piispalle tai heidän edustajille. Ensimmäinen löydetty kirjallinen maininta on vuodelta 1681 papeille koottavaa vuotuisveroa koskevassa asetuksessa, jossa se tarkoittaa kestitystä. Mutta jo vuonna 1765 siitä on kirjallinen todiste merkityksellä opetustilaisuus.


title: Kinkerit

text: Samasta sanasta tulee myös Mikkelin Kenkäveron pappilan nimi. Kenkien kanssa tuolla nimellä ei ole mitään tekemistä, vaan ruotsin gengiärdh on kansan suussa vain vääntynyt samalta kuulostavaksi kengäksi.


title: Meksikolainen keittiö

text: Meksikolainen keittiö yhdistää asteekkien ja espanjalaisten vivahteikkaita ruoka-aineita ja ruokakulttuureita. Myös Portugalin, Ranskan ja Itävallan keittiöillä oli vaikutusta meksikolaiseen keittiöön. Tunnusomaista meksikolaiselle keittiölle on etenkin chilipippurien, tortillojen eli vehnä/maissileipästen sekä mustien papujen käyttö. Mausteita meksikolaiset käyttävät runsaasti, ja ruoan tulisuus ja chilit ovatkin meksikolaisen ruoan sielu, vaikka kaikki ruoat eivät sisälläkään chiliä ja tulisia makuja. Meksikolaista ruokakulttuuria on kutsuttu yhdeksi maailman kolmesta tärkeimmästä gastronomiasta kiinalaisen ja ranskalaisen keittiön ohella.